text:
Республикала кандидаттар күрһәтеү башланды
Башҡортостанда киләһе йылдың 14 мартында үтәсәк һайлауға депутатлыҡҡа кандидаттар күрһәтеү башланды.
Башҡортостан Республикаһында берҙәм тауыш биреү көнөндә өс бер мандатлы һайлау округы буйынса БР Дәүләт Йыйылышы-Ҡоролтайға өҫтәмә депутаттар һайлау һәм 72 округ буйынса урындағы үҙидара вәкәләтле органдары депутаттарын өҫтәмә һайлау үтәсәк.
БР Үҙәк һайлау комиссияһынан хәбәр итеүҙәренсә, 21 декабргә муниципаль кимәлдә 10 кандидат күрһәтелде: уларҙың етәүһе – “Берҙәм Рәсәй” сәйәси партияһынан, өсәүһе – үҙҙәрен үҙҙәре күрһәтеүселәр. Дүрт кандидат теркәү процедураһын үтте.


c: text/html

text:
“Нерпа” һәләкәтендә Башҡортостан егете ғәйеплеме?
Нерпа һыу аҫты кәмәһендәге һәләкәтте тикшереүсе тәфтишселәр гонаһ тәкәһен тапты.
Хеҙмәт ваҡыты тулғас контракт төҙөй. Хәҙер уға 24 йәш. Тәфтишселәр имеш шаһиттарҙан һорау ала торрғас янғын һүндереү системаһын ул эшкә ебәргән, фреонды ул сығарған тип белдергән. Дмитрий Гробов әле ҡулға алынған. Шул уҡ ваҡытты Рәсәй йәмәғәтселек палатаһы тәфтишселәрҙең ғәйеплене тиҙ Арала табыуын шик аҫтына алды.
Белгестәр әйтеүенсә, янғын һүндереү системаһына өлкән офицерҙар ғына рөхсәтле. Контракт буйынса диңгеүсенең үҙаллы уны эшкә ҡушыуы мөмкин түгел. Дмитрий Гробовҡа тағылған төп ғәйеп тә ябайыраҡ әйткәндә бик сәйер. Ни өсөн башҡалар газдан ағыуланып үлгәнә ул тере ҡалған, противогаз кейгән. Тимәк субмариналағы 200-ҙән ашыу кешенең тере ҡалған 180-е барыһы ла тере ҡалғандары өсөн генә ғәйепле булып сыға түгелме.

robotstxt: allowed

filter: keep


text:
Федерация Советы журналистар өсөн конкурс үткәрә
РФ Федераль Йыйылышының Федерация Советы йыл һайын үткәрелә торған журналистар конкурсына эштәр ҡабул итә башлауҙары тураһында иғлан итте.
Традицион рәүештә Федерация Советы киң мәғлүмәт саралары хеҙмәткәрҙәре өсөн өс конкурс үткәрә. "Рәсәй киң мәғлүмәт сараларында Федерация Советы эшмәкәрлеген иң яҡшы яҡтыртыуға" конкурсында ваҡытлы матбуғат һәм селтәр баҫмалары, радио һәм телепрограммалар редакциялары, шулай уҡ айырым журналистар ҡатнаша ала. Конкурсҡа быйыл баҫылған йәки эфирға сыҡҡан, Федерация Советы эшмәкәрлегенә арналған материалдар ҡабул ителә.
"Киң мәғлүмәт саралары коррупцияға ҡаршы" конкурсы "Коррупцияға ҡаршы көрәш буйынса комитет" Төбәк-ара йәмәғәт ойошмаһы һәм Рәсәй Журналистар союзы менән берлектә ойошторола. Унда ҡатнашыусы материалдар коррупцияны иҫкәртеү һәм уға сик ҡуйыу мәсьәләләренә арналырға тейеш.
Өсөнсө "Хәҙерге Рәсәй йәштәр күҙлегенән" конкурсы махсус рәүештә йәш журналистарға ярҙам итеү өсөн үткәрелә. Унда йәштәр, юғары уҡыу йорттары, мәктәп баҫмалары авторҙар коллективтары, шулай уҡ журналистика факультеттары студенттары ҡатнаша ала. Ҡатнашыусыларҙың йәше 14 йәштән 30 йәшкә тиклем булырға тейеш. Конкурсҡа йомғаҡ яһау "Йәштәр һәм сәйәсәт", "Йәшәүгә хоҡуҡ", "Белем һәм карьера", "Парламент. ХХI быуат" номинацияларында үткәреләсәк.
Бөтә конкурстарҙа ҡатнашыуға заявкалар 15 декабргә тиклем ҡабул ителә.


text:
“ Бында Европа Азия менән осраша ” китабы донья күрҙе
Ошо көндәрҙә Башҡортостан Республикаһы тураһында сиратттағы китап донья күрҙе. “Бында Европа Азия менән осраша ” тигән исемле китап “Башҡортостан панорамаһы” журналы мөхәрририәте тарафынан нәшер ителгән. Баҫма иң элек үҙенсәлекле форматы менән иғтибарҙы йәлеп итә. Сағыу тышлы бүләк баҫмаһы киң ҡатлам уҡыусыларына урыҫ, башҡорт һәм инглиз телдәрендә тәҡдим ителгән.
Китапта республиканың һәр бер районының майҙаны, иҡтисади хәле, географик урынлашыуы, халыҡ иҫәбе тураһында йөкмәткеле белешмәләр бирелгән.
Баҫмала “Һорауҙар һәм яуаптар” рубрикаһы төп урынды биләй: Башҡортостанда ниндәй иң ҙур йыртҡыс ҡош йәшәй? Республика хөрмәтенә аталған планета бармы? Тәүге башҡорт кинооператоры кем булған? Республикала ер тетрәүҙәре буламы?
Уҡыусылар шулай уҡ урындағы халыҡтың йола һәм ғөрөф-ғәҙәттәре, үҙенсәлекле мәҙәниәте, тарихы, республиканың хозур тәбиғәте тураһындағы мәғлүмәттәр менән таныша ала.
Яңы баҫмала республиканың билдәле фоторәссамдарының уникаль фотолары урын алған.
Китап менән редакцияның http://www.kprb.ru/ сайтында танышырға мөмкин.


text:
Сауҙа предприятиеһы сифатһыҙ һауыт-һаба ебәреүсе менән хеҙмәттәшлектән баш тартты
«Роспотребнадзор»ҙың Башҡортостан Республикаһы буйынса идаралығы «Ғинуар» яуаплылығы сикләнгән йәмғиәте сауҙа предприятиеһы һатҡан бер партия сифатһыҙ һауыт-һабаны бракка сығарҙы. «Башинформ» агентлығы был факт тураһында хәбәр иткәйне инде (http://www.bashinform.ru/news/335575/). «Ғинуар» яуаплылығы сикләнгән йәмғиәтенең матбуғат секретары Роман Щёкотов шуға бәйле сауҙа предприятиеһы күргән саралар тураһында хәбәр итте.
— Беҙ һатып алыусыларҙың һәр дәғүәһенә иғтибар итәбеҙ һәм, гражданлыҡ яуаплылығы күрһәтеп, «Роспотребнадзор»ға мөрәжәғәт иткән һатып алыусыға рәхмәт әйтергә теләйбеҙ. Әлбиттә, беҙ һатып алыусыға сифатһыҙ тауар һатып алыуға тотонған аҡсаһын тулыһынса ҡайтарҙыҡ һәм күҙәтеү ведомствоһы үткәргән тикшереү һөҙөмтәләренә тулыһынса ышанабыҙ.
Роман Щёкотов әйтеүенсә, рәсми экспертиза һығымтаһына тиклем үк һатыусылар шикле һауыт-һаба партияһын тулыһынса һатыуҙан алды.
— Беҙҙең өсөн ҡалабыҙ халҡының һаулығы һәм үҙ репутациябыҙ мөһим, шуға күрә лә был һауыт-һабаны оҙатыусы предприятие менән хеҙмәттәшлекте артабан дауам итмәйәсәкбеҙ, — тип ышандырҙы Роман Щёкотов.


text:
Өфөлә Нанотехнологиялар конгресы асылды
II Нанотехнологиялар конгресы 23 августа Өфөлә асылды. Ул Когресс-холл бинаһында үтә, сарала донъяның төрлө илдәренән күләмле наноструктур материалдар менән шөғөлләнеүсе 200 ғалим һәм сәнәғәтсе йыйылған.
Сараны ойоштороусылар – Башҡортостан Хөкүмәте, БР Сәнәғәт һәм инновацион сәйәсәт министрлығы, Сауҙа-сәнәғәт палатаһы, БР Фәндәр академияһы, Өфө дәүләт авиация техник университеты.
Нанотехнологиялар конгресында Башҡортостан Президенты Рөстәм Хәмитов, фәнни-техник экспертиза департаменты директоры, «Роснано» асыҡ акционерҙар йәмғиәте идараһы ағзаһы Сергей Калюжный, ғалимдар, министрлыҡтар һәм ведомстволар вәкилдәре, эре сәнәғәт предприятие етәкселәре ҡатнаша.
Сит ил фән эшмәкәрҙәре араһынан – Германия, АҠШ, Бөйөк Британия, Япония, Ҡытай, Австрия, Төркиә, Көньяҡ Корея, Чехия, Иран, Украина һәм башҡа ил ғалимдары.
«Башинформ» агентлығы алдан хәбәр итеүенсә, конгресс сиктәрендә II махсус юғары технологиялар күргәҙмәһе, «Күләмле наноструктур материалдар: фәндән инновацияларға BNM-2011» өсөнсө халыҡ-ара симпозиумы үтәсәк.
Алты түңәрәк өҫтәл күләмле наноструктур материалдарҙы коммерциялаштырыуҙың бөтә өлкәләрен үҙ эсенә аласаҡ, шул иҫәптән республика НАНОүҙәген ойоштороу һәм үҫтереү мәсьәләләре ҡараласаҡ.
Ике көнлөк Рәсәй-Франция-Германия семинарында күләмле наноструктур материалдарҙың барлыҡ нескәлектәре ҡараласаҡ.
Республика белгестәре өсөн «Инновациялар, мәғариф, фән» яуаплылығы сикләнгән йәмғиәте бәләкәй инновацион предприятие өлгөһөндә наноиндустрия өлкәһендә технологиялар трансферын ойоштороу үҙенсәлектәре» мастер-класы ойоштороласаҡ.
Бынан тыш, «Роснано» асыҡ акционерҙар йәмғиәте менән үҙ-ара системалы эш итеү маҡсатында «Юғары технологияларҙы коммерциялаштырыу» мәғлүмәт семинары үтәсәк.
Нанотехнологиялар конгресының эш программаһы өс көнгә иҫәпләнгән.


text:
РФ Мәҙәниәт министрлығы менән ТӨРКСОЙ үҙ-ара аңлашыу тураһында меморандумға ҡул ҡуйҙы
Үткән кесе йомала Мәскәүҙә Рәсәй Федерацияһы Мәҙәниәт министрлығы менән Халыҡ-ара төрөк мәҙәниәте ойошмаһы араһында үҙ-ара аңлашыу тураһында меморандумға ҡул ҡуйылды. Билдәле булыуынса, 1993 йылда булдырылған ТӨРКСОЙ Халыҡ-ара ойошмаһы составына күҙәтеүселәр статусында Рәсәй Федерацияһы субъекттарының алты мәҙәниәт министрлығы инә: Башҡортостан Республикаһы, Татарстан Республикаһы, Алтай Республикаһы, Тыва Республикаһы, Хакасия Республикаһы һәм Саха (Яҡут) Республикаһы. Башҡортостан Республикаһы Мәҙәниәт министрлығының ТӨРКСОЙ-ҙағы вәкиле Әхәт Сәлихов фекеренсә, меморандумға ҡул ҡуйыу Рәсәй Федерацияһы субъекттары менән ТӨРКСОЙ Халыҡ-ара ойошмаһы араһында бәйләнештәрҙе көйләүгә, шулай уҡ мәҙәниәт, сәнғәт, фән һәм мәғариф өлкәләрендә бәйләнештәрҙе үҫтереүгә һәм нығытыуға булышлыҡ итәсәк.


text:
Өфөлә ҡала ҡаҙнаһы проекты буйынса асыҡ тыңлауҙар үтте
Киләһе йылға 8 миллиард 300 миллион һум тотоноу күҙаллана. Сығымдарҙың 30 проценты мәғариф өлкәһенә, һаулыҡ һаҡлауға 25, ә торлаҡ-коммуналь хужалыҡҡа 14 ярым процент аҡса йүнәлтеү ҡарала.
Был үҙ сиратында социаль йөкләмәләрҙе үтәргә булышлыҡ итергә тейеш. Ҡала хакимиәте башлығы урынбаҫары Сынтимер Баязитов әйтеүенсә, үҙаллы эшләүсе мәғариф учрежлдениелары һаны артыуы ла аҡсаны һаҡсыл файҙаланырға мөмкинлек бирәсәк.
Ҡаҙна тыңлауҙарында ҡыҙыҡлы ла, бер ҡатлыраҡ та тәҡдимдәр байтаҡ булды. Мәҫәлән, ауыл хужалығы тармағына кадрҙар ҡала кешеһен дә ҡыҙыҡһындыра икән.
Бер пенсионер бабай, Аграр университетты тамамлаған белгестәр ауылға ҡайтмай, Өфөлә ҡалырға тырыша тине. Мәсьәләне хәл итеү өсөн ул Аграр университеты берәй районға, мәҫәлән Шишмәгә күсерергә тәҡдим итте.


text:
Тулайым төбәк продукты күләме буйынса Башҡортостан «триллионлы» төбәктәр иҫәбенә инәсәкФото: Олег Яровиков
Тулайым төбәк продукты күләме буйынса Башҡортостан «триллионлы» төбәктәр иҫәбенә инәсәк
Тулайым төбәк продукты күләме буйынса Башҡортостан «триллионлы» төбәктәр иҫәбенә инәсәкФото: Олег Яровиков
Тулайым төбәк продукты күләме бер триллион һумдан ашыу булған Рәсәй субъекттары исемлегендә Башҡортостандың туғыҙынсы төбәк булыуы ихтимал. Был хаҡта республика Президенты Рөстәм Хәмитов 4 декабрҙә Өфөлә үткән Инвестицион мөхитте яҡшыртыу буйынса йәмәғәт советы ултырышында хәбәр итте.
— Тулайым төбәк продукты буйынса триллион һумлыҡ сикте үтеп, «триллионлылар клубы»на инергә уйлайбыҙ. Бындай субъекттар Рәсәй Федерацияһында һигеҙ, беҙ туғыҙынсыһы буласаҡбыҙ, — тип билдәләне Рөстәм Хәмитов.
Төбәктә сәнәғәт производствоһы үҫеше 2012 йыл һөҙөмтәләре буйынса яҡынса 6,5 – 6,7 процент тәшкил итәсәк, ә үткән 11 ай эсендә йыйылған һалымдар күләме 2011 йылдағы сумманан ашты.


text:
Башҡортостандың Мәҙәниәт министрлығы маҡтаулы исем булдырҙы
ӨФӨ, 2014 йыл, 10 ноябрь. /«Башинформ» мәғлүмәт агентлығы, Ләйлә Аралбаева/.
БР Мәҙәниәт министрлығы «Башҡортостан Республикаһының атҡаҙанған халыҡ ижады коллективы» тигән маҡтаулы исем булдырҙы. Бының хаҡта БР Хөкүмәтенең мәғлүмәт порталы хәбәр итә.
Яңы награда халыҡ художество ижады коллективтарын дәртләндереү, үҫтереү һәм уларға булышлыҡ итеү, республика халыҡтарының мәҙәниәтен һаҡлау һәм рухи берҙәмлекте нығытыу маҡсатында ойошторолған. Исем биреү тураһында үтенес ҡағыҙын Башҡортостан райондары һәм ҡалалары хакимиәттәре тапшыра ала. Исем алыуға үҙешмәкәр художество ижады менән 10 йылдан ашыу шөғөлләнеүсе «халыҡ (өлгөлө) коллективтары» хоҡуҡлы. Награда алыуҙың бөтә шарттары – БР Мәҙәниәт министрлығы бойороғо ҡағиҙәһендә.
Наградланыусы коллективтарҙың исемлеге йыл һайын БР Мәҙәниәт министрлығының рәсми сайтында баҫыласаҡ.


text:
Рөстәм Хәмитов Рәсәй һәм Ҡаҙағстан араһында хеҙмәттәшлек буйынса хөкүмәт-ара комиссия ағзалары менән осраштыФото: Олег Яровиков
Рөстәм Хәмитов Рәсәй һәм Ҡаҙағстан араһында хеҙмәттәшлек буйынса хөкүмәт-ара комиссия ағзалары менән осрашты
Рөстәм Хәмитов Рәсәй һәм Ҡаҙағстан араһында хеҙмәттәшлек буйынса хөкүмәт-ара комиссия ағзалары менән осраштыФото: Олег Яровиков
ӨФӨ, 2015 йыл, 16 апрель. /«Башинформ» мәғлүмәт агентлығы, Илья Спиридонов/.
15 апрелдә Башҡортостан Башлығы Рөстәм Хәмитов Рәсәй һәм Ҡаҙағстан араһында хеҙмәттәшлек буйынса хөкүмәт-ара комиссияһы ағзалары — Ҡаҙағстандың инвестициялар һәм үҫеш буйынса беренсе вице-министры Женис Ҡасымбәков, Рәсәйҙең транспорт министры урынбаҫары Сергей Аристов һәм Рәсәй Транспорт министрлығының Халыҡ-ара хеҙмәттәшлек департаменты директоры Роман Александров менән осрашыу үткәрҙе.
Яҡтар транспорт инфраструктураһы үҫеше мәсьәләләрен, шул иҫәптән ағымдағы йылда Өфө менән Ҡаҙағстан араһында һауа юлын асыу мөмкинлеген тикшерҙе.
— Тура рейстар кәрәк. Шуның өсөн күпме тырышабыҙ, — тине Рөстәм Хәмитов. — Бөгөнгө көндә Ҡаҙағстан менән ҡыҙыҡлы проекттарыбыҙ бар. Сентябрҙә Өфөлә «Рәсәй — Ҡаҙағстан» форумы уҙа. Рейс мотлаҡ асылырға тейеш.
Осрашыуҙа «Европа — Көнбайыш Ҡытай» халыҡ-ара маршрут төҙөлөшө барышы, атап әйткәндә, Ырымбур йүнәлешендәге һәм Ҡаҙағстан сиге йүнәлешендәге автомобиль юлы участкаһы тикшерелде.
— Тәүҙәрәк юл республиканың ситенән үтер тип күҙалланғайны. Шул йүнәлештә эш алып барғандан һуң, көнсығыш коридорҙы бында күсерҙеләр. Беҙҙең биләмә буйлап 285 саҡрым. Беҙ ошо юл менән ҡыҙыҡһынабыҙ, — тип һыҙыҡ өҫтөнә алды Рөстәм Хәмитов. — Ниндәйҙер этапта туҡтап ҡалдыҡ. 40 саҡрымға проект бар. Экспертиза үткәрҙек. Ҡалған 240 саҡрым өсөн аҡса бүләбеҙ. Эш килеп сыҡмаһа, бик аяныс буласаҡ.
Иҫегеҙгә төшөрәбеҙ, «Европа — Көнбайыш Ҡытай» халыҡ-ара маршруты Рәсәй, Ҡаҙағстан һәм Ҡытай биләмәһе буйлап үтә. Илдәр араһында маршрутты төҙөү тураһында килешеүгә ҡул ҡуйылған һәм дәүләт сиктәренә сығыу урындары билдәләнгән. Рәсәйҙә юл Санкт-Петербургтан башлана һәм Ырымбур өлкәһенең Сагарчин ауылы янында тамамлана. Маршруттың дөйөм оҙонлоғо 8,5 мең километр тәшкил итә, шуның 2,2 мең километры Рәсәй биләмәһе буйлап үтә.
Башҡортостандың Стәрлетамаҡ, Салауат, Ишембай, Бәләбәй кеүек эре сәнәғәт үҙәктәре транспорт ағымын булдырыуға тәьҫир итеүсе зонаға инә. Шуға бәйле республикала 282 саҡрымлыҡ Баулы — Күмертау автомобиль юлын төҙөү планлаштырыла. 9,2 километр оҙонлоғондағы 73 күпер һәм яһалма ҡоролмалар ҡаралған. Төҙөлөштөң хаҡы 114,9 миллиард һум тәшкил итәсәк.


text:
Баш ҡалала тағы ла бер музыкаль фонтан эшләй башлаясаҡ Фото: Олег Яровиков
Баш ҡалала тағы ла бер музыкаль фонтан эшләй башлаясаҡ
Баш ҡалала тағы ла бер музыкаль фонтан эшләй башлаясаҡ Фото: Олег Яровиков
ӨФӨ, 2015 йыл, 8 сентябрь. /«Башинформ» мәғлүмәт агентлығы, Эльмира Сабирова/.
Өфөлә тағы ла бер музыкаль фонтан эшләй башлаясаҡ, был юлы иһә ҡаланың төньяғында. Өфө дәүләт нефть техник университетының Йәштәр һарайы янындағы фонтан реконструкцияланды: хәҙер ул төҫлө һәм музыкаль.
Өфө хакимиәтенең матбуғат хеҙмәте хәбәр итеүенсә, был фонтан Черниковкала 60 йыл самаһы элек, 1956 йылда, барлыҡҡа килгән һәм тәүге көндәрҙән үк ҡала халҡының яратҡан урынына әйләнгән. Ошо ваҡыт эсендә ул бер нисә тапҡыр төҙөкләндерелгән. Быйыл капиталь төҙөкләндереү эштәре башҡарылған: мәрмәр плитәләр һалынған, һауыты яңыртылған, инженер селтәрҙәре алмаштырылған, тирә-йүне матурланған. Яҡын арала фонтан рәсми рәүештә асыласаҡ.
30 июндә Өфөлә Башҡорт дәүләт опера һәм балет театры янындағы скверҙа «Ете ҡыҙ» исемле беренсе музыкаль фонтан эшләй башланы. Ҡыҫҡа ғына ваҡыт эсендә ул өфөләрҙең һәм баш ҡала ҡунаҡтарының яратҡан ял итеү урындарының береһенә әүерелде.


text:
Башҡортостан уҡыусыһы — «Артек»тың иң яҡшы логотибы Бөтә Рәсәй конкурсында еңеүселәр иҫәбендә
ӨФӨ, 2015 йыл, 17 февраль. /«Башинформ» мәғлүмәт агентлығы, Эльмира Сабирова/.
Дыуан районының Рухтин ауылынан Екатерина Манкевич «Артек»тың иң яҡшы логотибы Бөтә Рәсәй конкурсында өсөнсө урын яуланы.
Ижади бәйге халыҡ-ара балалар үҙәгенә 90 йыл тулыу алдынан ойошторолған. Сара 2015 йылдың июнендә уҙа. «Артек» етәкселеге логотипты билдәле дизайнер фирмаларына заказ биреп эшләтергә түгел, ә илдәге балалар араһында асыҡ конкурс уҙғарырға ҡарар итте. Беренсе канал менән берлектә үткәрелгән ярышта 9-16 йәшлек йәш рәссамдар ҡатнашты.
Лагерҙың рәсми сайтында хәбәр ителеүенсә, ойоштороу комитетына донъяның һигеҙ иленән 1700 эш килгән. Авторҙар күп ҡыҙыҡлы идеялар тәҡдим иткән, уларҙың һүрәттәрендә «Артек» менән бәйле төрлө ассоциациялар сағылыш тапҡан. Жюри эштәрҙә иң йыш ҡулланылған символдарҙы билдәләү бурысын ҡуйған, сөнки яңы логотип балаларҙың «Артек» менән бәйле ассоциацияларының дөйөмләштерелгән образы булырға тейеш. Ошо маҡсаттан сығып, баһалама ағзалары бер нисә ассоциатив төркөмдәрҙе билдәләне, эштәрҙе һайлап алыу һөҙөмтәһендә биш уҡыусы финалға сыҡты.
Улар араһында Дыуан районынан һигеҙенсе класс уҡыусыһы ла бар.
— Конкурс хаҡында Беренсе канал яңылыҡтарынан белеп ҡалдым. Мин диңгеҙҙе бик яратам, шуға ҡатнашырға булдым. Пионер усағы эргәһенә йыйылған 10 дружинаны төшөрҙөм. Эшемде баһалағандары өсөн бик шатмын, — тип һөйләне Екатерина Манкевич.
Яҡын көндәрҙә Мәскәүҙә еңеүселәрҙе бүләкләү тантанаһы үтә.
Иң яҡшы эш авторҙарына «Артек»ка путевка тапшырыласаҡ, ә еңеүсе лагерға юбилей ваҡытында бара аласаҡ.
Бынан тыш, «Бәйләнештә» социаль селтәрендәге «Артек» төркөмөндә лә тауыш биреү ойошторолдо. Уның йомғаҡтары буйынса иң күп тауыш йыйған 90 эш билдәләнде. Иң яҡшы һүрәттәр дипломдар менән бүләкләнәсәк, шулай уҡ «Артек» халыҡ-ара балалар үҙәге автобустары борттарына төшөрөләсәк.


text:
Рөстәм Хәмитов сәйәси партиялар вәкилдәре менән осрашты
Башҡортостан Президенты Рөстәм Хәмитов Республика йортонда сәйәси партияларҙың төбәк бүлексәләре вәкилдәре менән осрашты.
— Һеҙҙең менән танышырға, Башҡортостанда булған проблемалар хаҡында һөйләшергә теләйем, — тине Рөстәм Хәмитов, осрашыуҙы асып. – Беҙ бергә эшләргә тейешбеҙ. Һуңғы ваҡытта Дәүләт Думаһы һәм Рәсәй властары кимәлендә ҡабул ителгән ҡарарҙарға ярашлы яңы сәйәси партиялар барлыҡҡа килә башланы. Бөгөнгө көнгә Юстиция министрлығына партия теркәүгә 200-ҙән ашыу заявка ебәрелгән. Башҡортостанда ғына 23 төбәк бүлексә теркәлгән. Бер яҡтан, был бик яҡшы, сөнки «сағыу гөлләмә» барлыҡҡа килә. Икенсе яҡтан, һәр партия булған мөмкинлектәрҙән файҙаланып ҡына эш итә ала. Мин эшемдә төплө аҡылға һәм булған ресурстарға таянып эш итәм. Ниндәй генә манифестар яҙма, бары бер бөгөнгө хәл менән икәүҙән-икәү тороп ҡалаһың. Ниндәй партия вәкиле булыуына ҡарамаҫтан, һәр кем беҙ бөгөн шөғөлләнгән эштәр менән шөғөлләнәсәк.
Республика башлығы билдәләүенсә, төбәктә асыҡ сәйәсәт үткәрелә.
— Власҡа ҡаршы барған кешеләр ҙә бар һәм был ғәҙәти күренеш, — тине Рөстәм Хәмитов. – Был донъяүи тәжрибә, уға тыныс ҡарайым. Барыһы ла власҡа килеү, кәрәк икән, үҙгәрештәр индереү мөмкинлегенә эйә булырға тейеш.
«Яңы Рәсәй» вәкиле Марс Батыров һүҙҙәренсә, дәүләткә ярҙам итеү яңыраҡ булдырылған был партияның төп маҡсаты булып тора. Ә бына «Граждандар платформаһы» партияһы вәкиле Валерий Аббасов ҡануниәтте урындағы үҙидара йәһәтенән камиллаштырыу кәрәклеге хаҡында әйтте, шулай уҡ ул бала баҡсалары етешмәү проблемаһын ҡуҙғатты.
Республика Президенты быға, төбәктә бала баҡсалары мәсьәләһе хәл ителә, тип яуапланы һәм барлыҡ проблемаларҙы бергәләп хәл итергә тәҡдим итте.
— Һеҙ күп түгел, әммә барығыҙ ҙа фекерҙәштәр. Дөйөм алғанда, барлыҡ тәҡдимдәрегеҙ ҡабул ителә, әйҙәгеҙ бергәләп эшләйек, — тине Рөстәм Хәмитов, осрашыуҙы йомғаҡлап.


text:
Фото:
Башҡортостан Президенты Краснокама районындағы ауыл Мәҙәниәт йортоноң төҙөлөш майҙансығында булды
Фото:
Краснокама районының Яңы Ҡабан ауылында Рөстәм Хәмитов 300 урынға иҫәпләнгән ауыл Мәҙәниәт йортоноң төҙөлөш майҙансығында булды. Социаль-мәҙәни объект 2001 йылда төҙөлә башлаған, ләкин финанс мәсьәләләре арҡылы 2004 йылда төҙөлөш эштәре туҡталған.
Рөстәм Хәмитов төҙөлөштө тамамлау перспективалары менән ҡыҙыҡһынды. Әлеге ваҡытта бында стеналар төҙөлгән, ҡыйыҡ ябылған, тәҙрәләр ҡуйылған, эске биҙәү эштәре башланған.
Республика Президентына тәүҙә проекттың ауыл клубы өсөн эшләнеүе, аҙаҡтан ауыл Мәҙәниәт йорто бинаһында шулай уҡ ауыл хакимиәте, колхоз идаралығы, табип кабинеты, дарыухана, китапхана һәм тағы бер нисә социаль объекттарҙы урынлаштырырға ҡарар ителеүе тураһында һөйләнеләр. Төҙөлөштө тамамлау өсөн яҡынса 64 миллион һум кәрәк буласаҡ, тип хәбәр итә республика башлығының матбуғат хеҙмәте.


text:
Емеш
Емеш (лат. fructus)— сәскәнән барлыҡҡа килгән, эсендәге орлоҡто формалаштырыу, һаҡлау, таратыу өсөн тәғәйенләнгән, ябыҡ орлоҡло үҫемлектәрҙең үрсеү органы.
Күп емештәр ҡиммәтле аҙыҡ сығанағы, дарыу һәм буяу матдәләре өсөн сеймал итеп файҙаланыла. Емештәрҙе һәм орлоҡтарҙы өйрәнеүсе фән карпология тип атала. Карпологияның емештәрҙе һәм орлоҡтарҙы өйрәнә торған бүлеге карпоэкология тип атала. Йәй һәм көҙ үҫемлектәрҙә емештәр барлыҡҡа килә. Емештәр емшәндән барлыҡҡа килә. Үҫеү һөҙөмтәһендә емшәндең ҡабығы, бер аҙ үҙгәреп, емешкә әүерелгәс, ул емешлек эргәлеге тип йөрөтөлә. Емеш эсендә орлоҡтар була. Орлоҡтарҙың һанына ҡарап, емештәрҙе бер орлоҡлоға һәм күп орлоҡлоларға бүләләр. Емештәрҙе һутлы һәм ҡоро емештәргә айырып йөрөтәләр.Өлгөрөп еткән һутлы емештең емешлек эргәһендә һутлы итсә була.
- Еләк- тыштан йоҡа тиресә менән ҡапланған итсәле һутлы емеш. Емеш эсендә ваҡ орлоҡтар була. Ҡарағаттың, мүк еләгенең, көртмәленең, томаттың, виноградтың емештәре — еләктәр
- Төшлө емеш-
- Орлоҡса-
- Бөртөксә-
- Ҡуҙаҡ-
- Пәрҙәле ҡуҙаҡ-
- Ҡап емештәр-


text:
Нил
Нил (ғәр. النيل an-nīl, ингл. Nile) — Африкалағы йылға, донъялағы иң оҙон ике йылғаның берәүһе. «Нил» һүҙе йылғаның грек телендәге «Нейлос» исеменән барлыҡҡа килгән. Күп ваҡыт Нил Ер шарында иң оҙон йылға тип һаналған. Бөгөнгө көндә Амазонка йылғаһының оҙонораҡ булыуы асыҡланған (Амазонка — 6992 км, Нил — 6852 км).
Йөкмәткеһе
Дөйөм мәғлүмәт[үҙгәртергә | вики-тексты үҙгәртергә]
Нилдың оҙонлоғон Виктория күленән алып һанайҙар. Виктория күленән Урта диңгеҙгә тиклем 5600 км тирәһе. Бассейн майҙаны — 2,8—3,4 млн км², тулыһынса йәки өлөшләтә Руанда, Кения, Танзания, Уганда, Эфиопия, Эритрея, Судан, Мысыраилдәреша аға.
Нил — Төньяҡ Африканың берҙән-бер йылғаһы, Сахара аша ағып, Урта диңгеҙгә ҡоя, сүллектәге тормош өсөн һыу сығанағы булып тора. Көньяҡтағы яуым-төшөм йылғаны яҡшы тулыландыра. Аҡ Нил, экватор бүлкәтенән башланып, йыл буйына барған ямғырҙарҙан һыу ала. Хартумдан түбәнерәк Күк Нил бик әһәмиәтле.
Нил аҫҡы ағымда йылға буйын тулыһынса батыра. Абиссин ҡалҡыулығынан аҡҡан ҡушылдыҡтар бик күп ләм алып килә. Был ашламалар бик кәрәкле. Нилдың һыу ресурстары борондан баҫыуҙарға һыу ҡойоу өсөн, балыҡсылыҡ, судоходство өсөн әһәмиәтле. Мысыр өсөн йылға үтә әһәмиәтле, сөнки йылға буйында илдең 97 % халҡы йәшәй.
Нилда ҙур ҡалалар Хартум, Асуан, Луксор (Фива), Ҡаир-Гиза ҡала агломерацияһы; дельтаһында — Александрия тора. Асуандан төньяҡҡа Нил йылғаһы — иң билдәле туристик маршрут.
Нил (Iteru боронғо мысыр телендә) Таш быуаттарҙан алып йәшәү сығанағы булған. Уның үҙәнендә Мысырҙың бөтә ҡалалары урынлашҡан һәм күпселек халыҡ йәшәй. Әммә 1970 йылда Бейек Асуан быуаһын һәм ГЭС-ты төҙөп бөткәс, ауыл хужалығы бик кәрәкле ашлама — ләмдән мәхрүм булған. Тик һыу кимәлен күҙәтеү аҫтында тотоу ғына йыл буйына һуғарыу һәм йылына өс тапҡыр уңыш алыуҙа ярҙам итә.
Нил башы тураһында[үҙгәртергә | вики-тексты үҙгәртергә]
Антик ҡараш[үҙгәртергә | вики-тексты үҙгәртергә]
Нил башы тураһында Европа ғалимдары күп баш ватҡан. Геродот исемлеһе «Тарихтар» китабында Нил йылғаһының ҡар иреүҙән барлыҡҡа килеү фекерен инҡар иткән. Геродоттың картаһы буйынса Нил Нигер йылғаһы менән ҡушыла. Унан башҡа саис әһеленең Нил һыуҙары ер аҫтынан Сиена (бөгөн Асуан) һәм Элефантина араһынан һуға, яртыһы — көньяҡҡа, яртыһы — төньяҡҡа аға тигән хәбәрен килтерә.
Беҙгә билдәле боронғо сәйәхәтселәрҙең берәүһе лә Нил буйлап өҫкә Сэддтан алыҫ менмәгән. Агатархид һүҙҙәренсә, көньяҡҡа ҡарай иң алыҫ Птолемей II диңгеҙселәре үткән. Улар Эфиоп ҡалҡыулығындағы ямғырҙар мәлендә Нилдың ташыуын белгән. Классик сәнғәттә Нилды башы ҡапланған алла итеп күрһәткәндәр. Йәнәһе, йылға башының билдәһеҙ булғаны.
Птолемей эшендә йылға башы Ай тауҙарында, тигән фекер бар, ул Яңы быуаттарға тиклем дөрөҫ тип һаналған.
Яңы быуаттар[үҙгәртергә | вики-тексты үҙгәртергә]
Яңы быуатта Перо да Ковильян артынан Эфиопияға португал иезуиттары юлланған. Уларҙың икәүһе — Перо Паэс (1564—1622) һәм Жеронимо Лобо (1593—1678) — Күк Нил башын күргәндәр. Әммә уларҙың эштәре тик XX быуатта ғына баҫтырыла, ә 1790 йылда шотланд сәйәхәтсеһе Джеймс Брюс ентекле итеп «Нил башын эҙләгәндә» тигән эшендә Күк Нил тураһында яҙа.
Аҡ Нил тураһында 150 йыл элек белмәгәндәр ҙә. Бороңғо авторҙар (мәҫәлән, Өлкән Плиний) Аҡ Нил башы итеп Нигер йылғаһын һанағандар, шуға Нил «түбәнге Мавритания тауынан башлана» тип яҙғандар. Яңы быуатта Африка уртаһында ҙур күл бар, унан Конго, Нигер һәм Нил башлана, тигән фекер йөрөгән.
Виктория күле, Аҡ Нил башы, 1858 йылда Джон Хеннинг Спик тарафынан асылған. 5 йылдан һуң ул Александриянан Лондонға «Нил менән барыһы ла яҡшы» тигән телеграмма ебәргән. Әммә Спиктың һабаҡташы Ричард Фрэнсис Бёртон «Нил һорауында» нөктә ҡуйыу иртәрәк, тигән һығымтаға килә. Спик һәм Бёртон бәхәсе 1871 йылда, журналист Генри Мортон Стэнлиның Аҡ Нил башын Рипон шарлауығы тирәһендә тикшергәс, Спиктың еңеүе менән тамамлана.
Нил ағымы[үҙгәртергә | вики-тексты үҙгәртергә]
Нил көньяҡтан төньяҡҡа ҡарай аға. Ағымы ярһыу.
Виктория-Нил[үҙгәртергә | вики-тексты үҙгәртергә]
Виктория күленең төньяҡ яғынан алып Альберт күленә ҡойған еренә тиклем (Уганда, Көнбайыш Африка) Виктория-Нил (Victoria Nile) тип исемләнә. Уның оҙонлоғо 420 км. Уганданың таулы ерҙәренән аҡҡанға күрә, йылға тупһалар, шарлауыҡтарға бай. Иң ҙур шарлауыҡ — Мерчисон — 40 м бейеклектә.
Альберт-Нил[үҙгәртергә | вики-тексты үҙгәртергә]
Альберт күле һәм Ачва тамағы араһындағы өлөш Альберт-Нил (Albert Nile) тип атала. Йылға ағышы Суданға тиклем тигеҙ булһа, Нимуле тарлауығын үткәс, тағы ярһыулана.
Бахр-эль-Джебель[үҙгәртергә | вики-тексты үҙгәртергә]
Джуба ҡалаһынан аҫҡа йылға 900 км буйы ҙур яҫы соҡор, Сэдд һаҙмат районы аша аға (бында уны Бахр-эль-Джебель — «тау йылғаһы» тип атайҙар).
Ылымыҡ менән папирус йылға буйлап ағып, йылға юлын ҡаплай, судоходство өсөн ҙур ҡыйынлыҡтар тыуҙыра. Ағымдың иң ҙур ҡушылдыҡтары — Бахр-эль-Газаль («ғәзәлдәр йылғаһы») һәм Собат, уның һыуы болғансыҡ−һары төҫтә.
Аҡ Нил[үҙгәртергә | вики-тексты үҙгәртергә]
Собаттан аҫта йылғаны Аҡ Нил (Бахр-эль-Абьяд) тип атайҙар. Йылға ярымсүллек аша Хартумға тиклем аға, Күк Нил менән ҡушыла. Ошо урындан алып Урта диңгеҙгә тиклем йылға Нил (Эль-Бахр) исемен йөрөтә.
Күк Нил[үҙгәртергә | вики-тексты үҙгәртергә]
Күк Нил Аҡтан ҡыҫҡараҡ, әммә Хартумдан түбән йылға режимында роле ҙурыраҡ. Күк Нил Абиссин ҡалҡыулығынан башланып китә, Тана күленән сыға. Ошо уҡ ҡалҡыулыҡтан Нил һуңғы мул һыулы ҡушылдығы — Атбаруны ала.
Асуан[үҙгәртергә | вики-тексты үҙгәртергә]
Хартумдан 300 км алыҫлыҡта Атбара тамағынан түбәнерәк Нубий сүллеге башлана. Бында Нил ҡырҡа боролош яһай һәм бер нисә тупһаны үтә. Хартум һәм Асуан араһында 6 тупһа бар.
XX быуатының 60-сы йылдар тиклем улар судоходство өсөн ҙур ҡыйынлыҡтар тыуҙырған. Тупһалар тирәһендә кәмәлә генә үтеп булған. Бөгөн бында (Насер күле — Lake Naser) яһалма һыуһаҡлағысы бар.
Каналдар[үҙгәртергә | вики-тексты үҙгәртергә]
Ун икенсе Династия ваҡытында уҡ фараон Сенусерт III көнбайыштан көнсығышҡа ҡарай Нилды Мерид күле менән тоташтырған канал эшләткән. Ул Пунт менән ҡаршылыҡһыҙ сауҙа итеү өсөн кәрәк булған.
Канал б. э. т. 500 йылда Бөйөк Дарий исемле Египетты бойһондороусы фарсы батшаһы тарафынан төҙөлөп бөткән.
Мамудией каналы — иң мөһиме, Александрияны Розет эсәге менән тоташтыра, оҙонлоғо 77 км, киңлеге 30 м тәшкил итә. Иң ҡыҫҡаһы Менуф (Бар-эль-Фарунья) каналы Дамиет һәм Розет эсәктәрен тоташтыра. Танит каналы — Мул каналына, Пелуз — Абу-эль-Менег каналына әйләндерелгән. Дельта өҫтө 22 194 кв. км, каналдарҙың дөйөм оҙонлоғо 13 440 км. Нил бассейны 2 810 300 кв. км. Тупһалар булыу сәбәпле, Нил уртаһында судоходство туҡтатылған, шуға күрә йөҙөү өсөн ярашлы ер ике өлөшкә бүленә: Нилдың урта өлөшө, һәм аҫҡы өлөшө, Асуандан диңгеҙгә тиклем.
Аҫҡы ағым диңгеҙгә яҡын булыуы менән, Нилдың урта ағымы иһә ҡушылдыҡтарға бай. Аҡ һәм Күк Нилдың ҡушылған ерендә Хартум бик әһәмиәтле булған, сөнки европалылар менән сауҙа итергә ярҙам иткән.
Мысырҙың изге йылғаһы[үҙгәртергә | вики-тексты үҙгәртергә]
Нил — боронғо египеттарҙа Итеру (Ҙур йылға), йәһүдтәрҙә — Еор, ғәрәптәр Бар (Ҙур һыу), Эль-Нил, нубийҙар — Тосси (Ташҡан йылға) тип атайҙар. Мысыр, гректар, римлеләр Нилға табынғандар, йылға хөрмәтенә Нилополиста һарайы төҙөлгән, уның байрамы — Нилоа.
Әҙәбиәт[үҙгәртергә | вики-тексты үҙгәртергә]
- Нил, Африкалағы йылға // Брокгауз һәм Ефрондың энциклопедик һүҙлеге: 86 томда (82 т. һәм 4 өҫтәмә том) — СПб., 1890—1907. (урыҫ.)
- Calliaud, «Voyage à Meroé an Nil Blanc etc.» (4 т.);
- Bussegger, «Reisen in Europa, Asien u. Africa»;
- F. Werne, «Exped. zur Entdeck, der Nilquellen»;
- Linant de Bellefouds, «Journ. d’un voyage sur le Bahr-el-Abiad»;
- Brun-Rollet, «Nil Blanc et Sondan»; Lejean, «Le Bahr-el-GhazaI»;
- Speke, «Discovery of the source of the N.»;
- Barton, «The Nile basin»;
- Baker, «The Albert Nyanza»;
- Hartmann, «Die Nillä nder»;
- Юнкер, «Путешествие в Центр. Африку 1875—78 гг.» (СПб., 1879);
- Schweinfurt, «Im Herzen von Afrika»;
- J. de Lanoye, «Le Nil, son bassin etc.»;
- Chavanne, «Afrikas Ströme u. Flüsse»;
- Whitehouse, «Nil Reservoirs».


text:
Зәйнәб Биишева исемендәге премия лауреаттары тәбрикләнде
Лауреаттарҙың барыһы ла бөйөк әҙибәнең исемен мәңгеләштереүгә ҙур көс һалған шәхестәр. Быйыл премия әҙибә ижадының гуманистик асылын дауам итеүе һәм фәнни кадрҙар әҙерләүҙә фиҙаҡәр хеҙмәте өсөн Башҡорт дәүләт университеты деканы академик Марат Зәйнуллинға тапшырылды.
Сираттағы лауреаттар - Зәйнәб Биишева исемен йөрөтөүсе “Китап” нәшриәте хеҙмәткәрҙәре Зөфәр Тимербулатов һәм Ғәлиә Ғәлимова. Уҙған йылда нәшриәт “Зәйнәб Биишева тураһындағы хәтирәләрҙе” яҙыусының биш томлығын, шулай уҡ уның ижадын һәм тормошон өйрәнеүҙә ҙур әһәмиәт ҡаҙанған фотоальбом баҫтырып сығарҙы.
Премия тапшырыу тантанаһы, йола буйынса, Башҡортостандың халыҡ яҙыусыһы Зәйнәб Биишеваның тыуған ере Туйөмбәт ауылында үткәрелә. Был көн урындағы халыҡ күңелендә лауреаттарҙы тәбрикләү менән генә түгел, ә туған тел һәм рух байрамы булараҡ иҫтә ҡала.


text:
Өфөлә наркотиктарға ҡаршы интернет-конференция
Беҙҙең сайтта «Наркотиктарҙың законһыҙ әйләнешенә һәм уларҙы ҡулланыуға системалы комплекслы ҡаршы тороуҙы камиллаштырыуға яңы ҡараштар» ғилми-ғәмәли интернет-конференцияһы башланды.
Башҡортостан Республикаһының наркотиктарға ҡаршы комиссияһы рәйесе урынбаҫары, Рәсәй Наркотиктар әйләнешенә контроль буйынса федераль хеҙмәтенең БР буйынса идаралығы начальнигы Валерий Кокин билдәләүенсә, ғилми-ғәмәли конференциялар үткәреүҙең традицион форматы наркотиктарға ҡаршы эшмәкәрлек менән шөғөлләнеүсе белгестәрҙең барыһының да ҡатнашыуын тәьмин итә алмай. Наркоманияны иҫкәртеүҙе камиллаштырыуҙың мөһим мәсьәләләрен тикшереүгә ҡануниәт һәм башҡарма власть органдары, хоҡуҡ һаҡлау структуралары, муниципаль берәмектәр, дәүләткә ҡарамаған ойошмалар, фәнни йәмәғәтселек, ижади йәштәр вәкилдәрен, республиканың социаль әүҙем халҡын йәлеп итеү маҡсатында Республика наркоконтроль идаралығы «Башинформ» мәғлүмәт агентлығы менән берлектә наркотиктарҙың законһыҙ әйләнешенә һәм уларҙы ҡулланыуға һөҙөмтәле ҡаршы тороуҙы тәьмин итеү менән бәйле проблемалар буйынса интернет-конференция үткәрә.
«Башинформ» — «Башҡортостан наркотиктарһыҙ» сайтының махсус проекттары бүлегендә наркоманияға ҡаршы көрәш мәсьәләләре буйынса урынлаштырылған мәҡәләләрҙә күренекле ғалимдар, дәүләт эшмәкәрҙәре, ижади йәштәр вәкилдәре үҙ фекерҙәрен белдерҙе. Мәҫәлән, Башҡортостан Республикаһы Дәүләт Йыйылышы-Ҡоролтай Рәйесе Константин Толкачев, Башҡортостан Республикаһының наркотиктарға ҡаршы комиссияһы рәйесе урынбаҫары, Рәсәй Наркотиктар әйләнешенә контроль буйынса федераль хеҙмәтенең БР буйынса идаралығы начальнигы Валерий Кокин, БР йәштәр сәйәсәте, спорт һәм туризм министры Александр Никерин, БР мәғариф министры Зиннәт Аллаяров, Өфө хакимиәте башлығы Павел Качкаев һәм башҡаларҙың был проблемаға ҡараштары бирелгән.
Теләгән бер кеше мәҡәләләргә ҡарата наркотиктарға ҡаршы эшмәкәрлекте камиллаштырыу мәсьәләләренә ҡағылышлы үҙ фекерен ҡалдыра, шулай уҡ 1 июнгә тиклем сайт бүлектәренең береһендә урынлаштырыу өсөн ufskn19@yandex.ru электрон почтаһы аша «Интернет-конференция» тигән билдә менән үҙ публикацияһын тәҡдим итә ала.
Интернет-конференцияға 2010 йылдың 22 июнендә сәғәт 11-ҙә «Башинформ» мәғлүмәт агентлығында йомғаҡ яһаласаҡ. Йомғаҡлау матбуғат конференцияһында республика наркотиктарға ҡаршы ведомство башлығы, Башҡортостандың күренекле ғалимдары, йәмәғәт берләшмәләре һәм ижади йәштәр вәкилдәре ҡатнашасаҡ.
Бынан алда, 2009 йылдың ноябрендә, «Башинформ» наркотик ҡулланыусыларҙы реабилитациялау мәсьәләләре буйынса интернет-конференция үткәргәйне. Әммә хәҙерге сараның үҙенсәлеге шунда: конференция халыҡ-ара характерҙа, ә форумға йомғаҡ яһауҙы Интернет селтәрен файҙаланыусылар реаль ваҡыт режимында күрә аласаҡ.
Задать вопрос


text:
Башҡортостандың 57 ҡатын-ҡыҙына «Әсәлек даны» миҙалы тапшырылдыФото: Олег Яровиков
Башҡортостандың 57 ҡатын-ҡыҙына «Әсәлек даны» миҙалы тапшырылды
Башҡортостандың 57 ҡатын-ҡыҙына «Әсәлек даны» миҙалы тапшырылдыФото: Олег Яровиков
Тағы 57 күп балалы әсә «Әсәлек даны» миҙалы алды. Күкрәккә таға торған билдәгә өҫтәп аҡсалата премия ла бирелде. Юғары дәүләт наградаһын ҡатын-ҡыҙҙар Башҡортостан Хөкүмәте Премьер-министры урынбаҫары Лилиә Ғүмәрованың ҡулынан алды.
Вице-премьер билдәләүенсә, бөгөнгө тантана — иҫәбе буйынса 107-се, һәм ул РФ Конституцияһы көнөндә үтә.
— Конституция — беҙҙең хоҡуҡтарыбыҙҙы яҡларға, беҙгә лайыҡлы тормош тәьмин итергә һәм, беренсе сиратта, ғаиләне, әсәлекте һәм балалыҡты яҡларға тейешле төп документ, — тине Лилиә Ғүмәрова. — Һис шикһеҙ, бөгөн илдә, республикала ғаиләгә, бигерәк тә күп балалы ғаиләләргә ярҙам итеү өсөн күп эштәр башҡарыла. Тик Башҡортостанда ғына 30 төрҙән ашыу пособиелар түләнә. Йыл һайын был маҡсаттарға кәмендә өс миллиард һум аҡса йүнәлтелә.
Шулай уҡ Башҡортостанда күп балалы ғаиләләрҙе торлаҡ менән тәьмин итеү программаһы эшләп килә. Ул ғәмәлгә ингәндән алып 170 ғаилә 400 миллион һум күләмендә дөйөм суммаға торлаҡ сертификаттары алды. Тағы ла 1300-ҙән ашыу ғаилә сиратта тора.
Лилиә Ғүмәрова әйтеүенсә, киләһе йылда үрҙә телгә алынған программаға билдәле бер үҙгәрештәр индереләсәк.
— Әгәр ғаиләләр бөгөн билдәле бер сумманы индерһә, бер өлөшөн муниципалитет бүлһә, сират күпкә тиҙерәк алға барасаҡ, — тип иҫәпләй вице-премьер.
Һүҙен йомғаҡлап, Лилиә Ғүмәрова әсәләргә һоҡланыуын белдерҙе, бала тәрбиәләү — ул күңелле мәшәҡәттәр генә түгел, шулай уҡ бик ҡатмарлы хеҙмәт тә, тип билдәләне.
Наградланыусылар араһында — республиканың төрлө мөйөштәренән герой-әсәләр, уларҙың һәр береһе үҙенсә бәхетле.


text:
Муниципаль милек менән файҙаланыуҙа күп закон боҙоуҙар асыҡланды
Дәүләт һәм муниципаль милеккә идара итеү эшмәкәрлеге һәр ваҡыт контроллек итеүсе органдарҙың иғтибар үҙәгендә булды. Шуға ҡарамаҫтан, асыҡланған закон боҙоуҙар һәм етешһеҙлектәр исемлеге ярайһы уҡ. Был турала Өфөлә муниципаль кимәлдә ер һәм милек мөнәсәбәттәре проблемалары буйынса үткән түңәрәк өҫтәлдә БР ер һәм милек мөнәсәбәттәре министры урынбаҫары Илдар Әминев һөйләне.
Атап әйткәндә, тикшереүҙәр асыҡлауынса, Башҡортостан ҡалаларында һәм райондарында күп осраҡтарҙа муниципаль милек менән файҙаланыуға контроль тейешенсә алып барылмай, ҡайһы берҙә уның менән эш итеүҙәрҙе дәүләт теркәүе үткәрелмәй, муниципаль унитар предприятиелар алған килемдең бер өлөшөн урындағы бюджеттарға күсереүгә тейешле дәрәжәлә контроль яһалмай һәм башҡалар.
— Башҡортостан милкен файҙаланыу һөҙөмтәлелеген арттырыуға йүнәлтелгән саралар сиктәрендә республика милкендә булған ер участкаларына, файҙаланыу хоҡуғын теркәү өсөн, инвентаризация үткәреү тураһында ҡарар ҡабул ителде, — тине Илдар Әминев. – Урындағы үҙидара органдарына ла ошондай уҡ саралар үткәреү тураһында ҡарар ҡабул итергә тәҡдим ителде.


text:
Туймазыла «Йәшлек. Фән. Мәҙәниәт - Башҡортостан-2013» бөтә Рәсәй конференцияһы үтә
Башҡортостан, Татарстан, Мари Иле республикаларынан, Свердловск, Һамар, Силәбе өлкәләренән һәм Ханты-Манси автономиялы округынан йәш тикшеренеүселәр Туймазы ҡалаһында йыйылды, был көндәрҙә унда II «Йәшлек. Фән. Мәҙәниәт — Башҡортостан-2013» бөтә Рәсәй ғилми-тикшеренеү конференцияһы үтә.
«Рәсәйҙең интеллектуаль-ижади мөмкинлектәре» милли мәғариф программаһы сиктәрендә ойошторолған ғилми форумда 270-тән ашыу кеше ҡатнаша.
Конференция сиктәрендә 14 секция эшләй. БР Мәғарифты үҫтереү институты, Өфө дәүләт авиация техник университеты, Өфө дәүләт нефть техник университеты, Башҡорт дәүләт университеты, Башҡорт дәүләт педагогия университеты, Өфө дәүләт иҡтисад һәм сервис институты, республика колледждары уҡытыусылары тикшеренеү эштәрен баһалаясаҡ. Еңеүселәр миҙалдар менән наградланасаҡ һәм РФ Президенты гранты алыуға тәҡдим ителәсәк.
Өфө дәүләт авиация техник университетының Туймазылағы филиалы директоры Салауат Мусифуллин һүҙҙәренсә, конференция сиктәрендә педагогтар форумы, оҫталыҡ дәрестәре, психологик тренингтар, лекциялар үткәреләсәк.
Конференцияны ойоштороусылар булып «Киләсәк интеллекты» дөйөм Рәсәй бәләкәй фәндәр академияһы менән берлектә Өфө дәүләт авиация техник университетының Туймазылағы филиалы сығыш яһай. Сара БР Мәғариф министрлығының Республика уҡыу-ғилми методик үҙәге, БР Мәғарифты үҫтереү институты, Туймазы районы хакимиәте һәм төбәктең юғары уҡыу йорттары ҡатнашлығында үтә.


text:
Һыуыр
Һыуыр, байбаҡ (урыҫ. Сурок, байбак — Европа һәм Азия далаларында йәшәй торған тейендәр ғаиләһендәге (Sciuridae) һөтимәр кимереүсе (Rodentia) йәнлек.
Сиҙәм ер, уйһыулыҡ, тау һәм йырындарҙың урманһыҙ битләүҙәрендә тереклек итә. Тәрән өндәр тораҡ булып хеҙмәт итә. Үҫемлектәр менән туҡлана. Ҡышын йоҡоға тала. Балалары 4-5-гә етә.
Сығанаҡ[үҙгәртергә | вики-тексты үҙгәртергә]
- Позвоночные животные России: Сурок-байбак (урыҫ.)
- Бабак // Энциклопедический словарь Брокгауза и Ефрона: В 86 томах (82 т. и 4 доп.) — СПб., 1890—1907. (урыҫ.)


text:
Рөстәм Хәмитов «Башҡортостан» ҡошсолоҡ фабрикаһын ҡараны Фото: Башҡортостан Башлығының матбуғат хеҙмәте
Рөстәм Хәмитов «Башҡортостан» ҡошсолоҡ фабрикаһын ҡараны
Рөстәм Хәмитов «Башҡортостан» ҡошсолоҡ фабрикаһын ҡараны Фото: Башҡортостан Башлығының матбуғат хеҙмәте
ӨФӨ, 2015 йыл, 17 сентябрь. /«Башинформ» мәғлүмәт агентлығы, Илья Спиридонов/.
17 сентябрҙә Өфө районының Авдон ауылында Башҡортостан Башлығы Рөстәм Хәмитов «Башҡортостан» ҡошсолоҡ фабрикаһында булды, унда предприятиены яңыртыу барышы менән танышты.
Республика етәксеһе һәр береһе 112 мең башҡа иҫәпләнгән сәнәғәт көтөүе бригадаларының яңыртылған залдарын ҡараны. Ошондай 20 бинала эштәр тамамланған. Йомортҡа һала торған тауыҡтарҙы тотоу, уларҙы ашатыу һәм эсереү системалары камиллаштырылған, балансланған емгә күсереү ғәмәлгә ашырылған. 2013 йылда инвестиция проектын тормошҡа ашыра башлағандан бирле тауыҡтар 1,52 миллиондан алып 2,58 миллион башҡа, йомортҡа етештереү күләме айына 45-тән 60 миллион данаға тиклем артҡан.
Ошо проект буйынса инвестицияларҙың дөйөм күләме яҡынса 700 миллион һум тәшкил иткән. Республика Хөкүмәте 70 миллион һумдан ашыу суммаға ярҙам күрһәткән.
Бынан тыш, былтыр ҡошсолоҡ фабрикаһында йомортҡаларҙы сортҡа айырыу һәм уларҙы төрөү буйынса Волга буйы федераль округында берҙән-бер берҙәм логистик үҙәк файҙаланыуға тапшырылған.
Рөстәм Хәмитов предприятие хеҙмәткәрҙәре менән аралашты һәм «Авдон» сауҙа маркаһының йомортҡа һәм ит йүнәлешендәге продукция күргәҙмәһе менән танышты. «Русское Зерно Өфө» яуаплылығы сикләнгән йәмғиәтенең генераль директоры Станислав Нәсимов республика етәксеһенә холдинг предприятиеларында ит етештереүҙе яңыртыу буйынса яңы инвестиция проектын тәҡдим итте. Инвестицияларҙың күләме яҡынса 4,8 миллиард һумға баһалана.
Холдинг етәксеһе менән һөйләшеүҙә төбәк Башлығы ҡошсолоҡ фабрикаларының ҡалдыҡтарын эшкәртеүгә бәйле сетерекле мәсьәләне күтәрҙе һәм Башҡортостандың Ауыл хужалығы министрлығына ошо һорауҙы хәл итеүҙең төрлө варианттарын, шул иҫәптән предприятиеларҙы субсидиялау мөмкинлеген әҙерләргә ҡушты.


text:
Башҡортостан урман хужалығы менән идара итеү буйынса иң алдынғы төбәктәр рейтингыһына инде
Башҡортостан Удмуртия, Татарстан, Алтай крайы һәм Вологда өлкәһе менән бер рәттән 2011 йыл һөҙөмтәләре буйынса урман хужалығы менән идара итеү буйынса иң алдынғы төбәктәр иҫәбенә инде. Төбәктәргә бындай баһаны Рәсәй Федерацияһы Хөкүмәтендә үткән урман комплексын үҫтереү буйынса Совет ултырышында РФ Хөкүмәте рәйесенең беренсе урынбаҫары Виктор Зубков бирҙе.
Федераль урман хужалығы агентлығы етәксеһе Виктор Масляков билдәләүенсә, йөкмәтелгән бурыстарҙы үтәү буйынса күрһәткестәрҙең күпселеге, 2010 йыл менән сағыштырмаса, 2011 йылда күпкә яҡшыраҡ. Уның һүҙҙәренсә, был мәсьәлә Рәсәй Федерацияһы субъекттарының юғары вазифалы кешеләре кимәлендә хәл ителә башланы. Был – закондар сығарыу, ойоштороу һәм финанс йәһәттән РФ Хөкүмәте, Федераль урман хужалығы агентлығы, шулай уҡ Рәсәй субъекттары менән тормошҡа ашырылған саралар комплексы һөҙөмтәләре.
Шулай итеп, дөйөм алғанда илдә, 2010 йыл менән сағыштырмаса, урман янғындары һаны үткән йылда 1,6 тапҡырға әҙерәк булған. Янғындан зыян күргән майҙан 470 мең гектарҙан ашыуға кәмегән.
Башҡортостанда былтыр 80 урман янғыны теркәлгән, уларҙың өстән бер өлөшө ут менән һаҡһыҙ эш итеү сәбәпле килеп сыҡҡан. Янғындан зыян күргән урман майҙаны 477 гектарҙан ашыу тәшкил иткән, был 2010 йылдағына ҡарағанда 24 тапҡырға кәмерәк. Әйткәндәй, 2010 йылда урман янғындары, 2011 йыл менән сағыштырмаса, һигеҙ тапҡырға күберәк булған.
Башҡортостан Республикаһы Урман хужалығы министрлығының матбуғат хеҙмәтенән хәбәр итеүҙәренсә, үткән йылда 7450 гектар майҙанда ағас ултыртылған. Был 2010 йылдағына ҡарағанда 17 процентҡа күберәк. 62,7 гектар майҙанда урман питомнигы ултыртылған (планға ҡарата был 125 поцент).
Дөйөм алғанда, илдә 194 мең гектар майҙанда ағас ултыртылған. Был, 2010 йыл менән сағыштырмаса, 24 мең гектарға күберәк. Әммә дөйөм алғанда планда күрһәтелгән күләмдәр РФ субъекттары менән 93 поцентҡа ғына үтәлгән.
2011 йылда урман һағында торған кешеләр һаны 15,2 меңгә тиклем артҡан. Йыл эсендә дәүләт урман инспекторҙары менән административ хоҡуҡ боҙоуҙар тураһында 39 меңдән ашыу протокол төҙөлгән.
Бынан тыш, урман хужалығы өлкәһендәге бурыстарҙы үтәү буйынса Федераль урман хужалығы агентлығы РФ субъекттары эшмәкәрлегенә баһа биреү методикаһын әҙерләгән.


text:
1 октябрҙә медиктар өлкән кешеләрҙе бушлай консультацияласаҡ
1 октябрҙә Республика врач-физкультура диспансеры өлкән кешеләр өсөн Асыҡ ишектәр көнө үткәрә. Терәк-хәрәкәт системаһы имгәнгәндән һуң өҙлөгөүҙәр, умыртҡа бағанаһы, быуындар ауырыуҙарын дауалау, физкультура менән шөғөлләнеү һорауҙары буйынса сәғәт 9-ҙан 16 сәғәткә тиклем бушлай консультация алырға мөмкин.
Бынан тыш, үҙ аллы килә алмағандар 235-60-07 номерына шылтыратып, Өфө табиптарынан кәңәш һорай аласаҡ. Ҡыҙыу линия 1 октябрҙән 11-нә тиклем 8-15 сәғәттәрҙә эшләйәсәк.
Республика врач-физкультура диспансерының баш табибы Наил Ҡотлоәхмәтов һүҙҙәренсә, диспансерҙа Оло йәштәгеләр көнөнә арналған айлыҡ 13 октябргә тиклем дауам итәсәк. Уның сиктәрендә Сәләмәтлек үҙәгендә бушлай медосмотр ойоштороласаҡ. Ҡабул итеү сәғәттәре, шәмбе һәм йәкшәмбенән тыш, иртәнге 8-ҙән көндөҙгө 4-кә тиклем.
Бәйләнеш өсөн телефондар: 233-00-81 (Сәләмәтлек үҙәге); 235-60-07 (реабилитациялау бүлеге); 233-54-70 (спорт медицина бүлеге); 235-61-36 (профилактика бүлеге).
Республика врач-физкультура диспансерының адресы: Өфө ҡалаһы, Блюхер урамы, 1.


text:
Хәйбулла һәм Йылайыр райондарында мәктәптәр төҙөләсәк
Республика театрҙары һаны тағы ла берәүгә арта.
15 йыл эсендә республикала 700 мәктәп төҙөлгән һәм төҙөкләндерелгән. Белем биреү селтәренең яңырыуы уның әүҙем һәм һөҙөмтәле эшләүен дә талап итә. Хөкүмәт йортонда үткән кәңәшмәлә белем биреү тармағының айырым көнүҙәк мәсъәләләре өйрәнелде. Хөкүмәт премьер-министры Раил Сарбаев көн тәртибенә сығарылған мәсъәләне үтә яуаплы тип атай. Ул балалар йорттарының матди-техник базаһын нығытыуға ҡағыла.
Был учреждениеларҙа тәрбиәләнеүсе балаларҙың берҙән-бер өмөтө һәм таянысы күп осраҡта дәүләт булып ҡала. Хөкүмәт премьер-министры балалар йорттарының хәле менән был учреждениеларға барып, яҡындан танышҡан. Уларҙың барыһында ла хәл итәһе мәсъәләләр бар. Әле республикала 36 дөйөм белем биреү мәктәп–интернаты, 37 махсус-коррекция мәктәп интернат, 28 балалар йорто бар. Уларҙың күбеһе ҡулайлаштырылған биналарҙа урынлашҡан һәм талаптарға яуап бирмәй.
Был учреждениеларҙа тәрбиәләнгән балаларҙың йәшәү шарттарын уңайлы, тип әйтеүе ауыр. Шуның өсөн дә махсус дөйөм белем биреү йорттарының матди-техник базаһын нығытыу йәһәтенән сараларҙы билдәләү мөһим. Республикала әле эшләгән 4 коррекция мәктәп-интернаты, 3 балалар йорто төҙөлөүгә 50 йылдан ашыу ваҡыт үткән. 30-40 йыл дауамында капиталь ремонт башҡарылмай эшләгән ошондай учереждениелар ҙа бар.


text:
Республиканың урмансылыҡ тармағында күләмле өс инвестпроектты тормошҡа ашырыу планлаштырыла
2012–2013 йылдарҙа Башҡортостандың урмансылыҡ тармағында өс ҙур инвестпроектты тормошҡа ашырыу планлаштырыла. Уларҙың икәүһен Башҡортостан урман сәнәғәте компанияһы әҙерләй. Проекттарҙың береһе төбәктә ҙур форматлы фанера заводы төҙөүгә ҡағыла. Икенсеһе республика биләмәһендә ағас эшкәртеү комплексы булдырыуға бәйле. Дөйөм алғанда 960 мең кубометр күләмендә ағас әҙерләү планлаштырыла, тип хәбәр итте БР Урман хужалығы министрлығы коллегияһының йомғаҡлау ултырышында урман хужалығы министры Рәжәп Нәбиуллин.
Алдағы ике йылда республиканың урмансылыҡ тармағындағы өсөнсө инвестпроектты тормошҡа ашырыу менән «Мегастрой» яуаплылығы сикләнгән йәмғиәте шөғөлләнәсәк. Ул Башҡортостанда МДФ етештереү буйынса завод төҙөргә ниәтләй. Бында яҡынса 750 мең кубометр ағас эшкәртеү күҙаллана.
Шуныһы иғтибарға лайыҡ: был поекттарҙы ғәмәлгә ашырғанда ҙур күләмдә япраҡлы йомшаҡ һәм ҡарт ағастар ҙа эшкәртеүгә оҙатыласаҡ.


text:
10 дәүләт вузының бюджет урындарында 9410 студент уҡыясаҡ
Республиканың ун дәүләт вузының бюджет урындарында (РФ Эске эштәр министрлығының Өфө юридик институтын һәм БАГСУ-ны иҫәпкә алмайынса) 9410 студент уҡыясаҡ. Был турала Башҡортостан Мәғариф министрлығынан хәбәр иттеләр. Быйыл бюджет урындары кәметелде. 2009 йылда бюджетҡа 9554 кеше ҡабул ителгәйне.
Етмәһә, быйыл абитуриенттар документтарын биш вузға ғына һәм уларҙың һәр береһендә иң күбе өс әҙерлек йүнәлешенә тапшыра ала. Ғариза биргәндә ҡабул итеү комиссиялары БДИ тапшырыу тураһында таныҡлыҡ талап итергә тейеш түгел. Абитуриентҡа Берҙәм дәүләт имтиханы һөҙөмтәһен ғаризаһында күрһәтеү ҙә етә.
Быйылғы тағы бер яңылыҡ – юғары уҡыу йортона ҡабул итеү былтырғы кеүек өс түгел, ә ике тулҡында үтәсәк.
РФ Мәғариф һәм фән министрлығы тарафынан билдәләнгән сроктар — 30 июлдән 4 авгусҡа һәм 5 августан 10-ына тиклем.
30 июлдән вуздар беренсе курсҡа инеүселәрҙең фамилияларын айырып күрһәтеп абитуриенттар рейтингын урынлаштыра. Беренсе тулҡынға эләкмәүселәр икенсеһендә дәғүәсе буласаҡ.
Әммә, бөтә вуздарға рәсми индереү августың һуңғы көндәрендә генә үткәрелергә тейеш. Әгәр абитуриент икенсе тулҡында беренсеһендәгегә ҡарағанда абруйлыраҡ вузға үтһә, тәүге юғары уҡыу йортоноң ҡабул итеү комиссияһы уға бөтә ҡағыҙҙарҙы тәүлек эсендә кире бирергә тейеш.
Юғары уҡыу йорттарында икенсе тулҡында ҡабул итеүгә тәҡдим ителеүселәрҙең исемлеге 5 августа эленә.


text:
Малсылыҡ – Баҡалы районы өсөн перспективалы тармаҡ
Һуңғы йылдарҙа Баҡалы районында малсылыҡ үҫешендә ыңғай динамика күҙәтелә. Был турала малсылыҡ мәсьәләләре буйынса республика семинар –кәңәшмәһендә Баҡалы районы муниципаль район хакимиәте башлығы Александр Андреев хәбәр итте. Ауыл хужалығы предприятиелары малдың тоҡом сифаттарын яҡшыртыу һәм яһалма аталандырыу менән әүҙем шөғөлләнә.
— Күрһәткестәр малсылыҡтың перспективалы һәм беҙҙең өсөн бик кәрәк тармаҡ булыуы хаҡында һөйләй, — тип билдәләне Александр Андреев. — Бөгөнгө көндә бар категориялағы хужалыҡтарҙа 26 921 баш һыйыр малы, шул иҫәптән 9090 һыйыр тотола. Бынан тыш — 2 615 ат, 7 892 сусҡа, 11806 һарыҡ һәм 219 мең баш ҡош-ҡорт иҫәпләнә. Ағымдағы йылдың беренсе кварталында 8600 тонна һөт һәм 822 тонна ит етештерелгән. 2009 йылдың ошо уҡ осоро менән сағыштырғанда был күпкә артығыраҡ. Шулай уҡ продукцияны һатыу күләме, малдың продуктлылығы ла һиҙелерлек артҡан.
«2012 йылға тиклем малсылыҡты үҫтереү» район программаһын ғәмәлгә ашырыу сиктәрендә буш торған мал биналарын үҙләштереү һәм модернизациялау буйынса маҡсатлы эш алып барыла. 2007 йылдан алып буш торған 20 бина тултырылған. Ағымдағы йылда йәнә алтауҙы тултырыу планлаштырыла. Был эш менән ауыл хужалығы предприятиелары, шәхси ярҙамсы хужалыҡтар һәм Баҡалы районының шәхси эшҡыуарҙары шөғөлләнә.
Александр Андреев һөйләүенсә, районда халыҡтан һөт йыйыу эше уңышлы алып барыла. Һуңғы дүрт йылда был продуктты һатып алыу ике тапҡырға артҡан. Ағымдағы йылдың беренсе кварталында 378 тонна һөт йыйылған. Ауыл биләмәләре башлыҡтары, йыйыусы һәм сауҙа предприятиеларының берҙәм эш итеүе арҡаһында шәхси ярҙамсы хужалыҡтар етештергән продукцияны һатыу менән районда ауырлыҡтар юҡ.


text:
2020 йылға Салауатта заманса медицина комплексы буласаҡ – Башҡортостан БашлығыФото: Башҡортостан Башлығының матбуғат хеҙмәте
2020 йылға Салауатта заманса медицина комплексы буласаҡ – Башҡортостан Башлығы
2020 йылға Салауатта заманса медицина комплексы буласаҡ – Башҡортостан БашлығыФото: Башҡортостан Башлығының матбуғат хеҙмәте
ӨФӨ, 2016 йыл, 13 май. /«Башинформ» мәғлүмәт агентлығы, Александр Смирнов/.
12 майҙа Башҡортостан Башлығы Рөстәм Хәмитов Салауатҡа эш сәфәре барышында ҡалалағы күп функциялы дауахананың эше менән танышты. Ул 1989 йылда төҙөлә башланған, әммә артабан туҡтатылған. 2014 йылда ғына бында төҙөлөш эштәре тергеҙелгән. 2016 йылдың мартында өс корпустың икәүһе файҙаланыуға тапшырылған. 97 миллион һумлыҡ 70-тән ашыу медицина ҡорамалдары берәмеге ҡуйылған.
Алты ҡатлы беренсе корпуста эндоскопия, терапия, хирургия (күҙ), ҡан тамырҙары (неврология һәм кардиология) бүлексәләре, шулай уҡ реанимация, реабилитация һәм ультратауыш тикшереүе бүлексәһе урынлаша. Дүрт ҡатлы икенсе корпуста – физиотерапия, рентген һәм клиник тикшереү бүлексәләре. Әлеге ваҡытта өсөнсө корпусты ремонтлау буйынса мәсьәлә хәл ителә.
– Тағы ла эшләнеп бөтмәгән, уҙған ун йыллыҡта төҙөлгән корпустар бар. Бөгөнгө талаптарҙан сығып ҡарағанда, улар бер ниндәй тәнҡитте лә күтәрә алмай, – тине республика Башлығы. – Шуныһы ҡыҙғаныс: 10 йыл элек сифатһыҙ төҙөгәндәр, бөгөн иһә быны ҡайтанан эшләү өсөн күп аҡса эҙләргә кәрәк. Эҙләйәсәкбеҙ, ошо аҡсаны табасаҡбыҙ. 2020 йылға Салауатта заманса, бөтә талаптарға яуап биргән медицина комплексы буласаҡ.
Салауаттар Рөстәм Хәмитовҡа дауахана төҙөлөшөн тамамлауҙа ярҙам күрһәткән өсөн рәхмәт белдерҙе. Мәҫәлән, һаулыҡ мөмкинлектәре сикләнгән бала тәрбиәләгән ҡатын әйтеүенсә, хәҙер уға балаһын Өфөгә йәки башҡа ҡалаларға йөрөтөргә кәрәкмәй, сөнки Салауатта ла тикшерелергә һәм дауаланырға мөмкин.


text:
Болан
Бола́н (лат. Cervus) — ҡуш тояҡлы, тармаҡ мөгөҙлө, көйөшлө эре хайуан[1]. ҡуш тояҡлылар отрядының боландар ғаиләһенә ҡараған имеҙеүсе.
Йөкмәткеһе
Таралышы[үҙгәртергә | вики-тексты үҙгәртергә]
Евразияла, Төньяҡ Америкала, Төньяҡ‑көнбайыш Африкала таралған. 19 быуаттың 1‑се яртыһына тиклем барлыҡ Башҡортостан (Көньяҡ) Уралы буйлап таралған була, 1941—42 йылдарҙа «Башҡорт» ҡурсаулығы биләмәһенә Алтайҙан килтерелгән 39 хайуан ебәрелә, улар климат шарттарына уңышлы яраҡлаша. Ҡыраҡа һәм Уралтау һырттарының япраҡлы, ҡатнаш урмандарында һәм тау далаларында тереклек итә.
Ҡылыҡһырлама[үҙгәртергә | вики-тексты үҙгәртергә]
Кәүҙә оҙонлоғо 240 см, мундаһының бейеклеге 155 см, ауырлығы 300 кг, инә зат вағыраҡ. Төҫө йәйен ерәнһыу‑көрән, ҡышын — һорғолт йәки көрән, өҫкө ирене, ҡорһағы, аяҡтары һәм ҡойроҡ эргәһе «көҙгөһө» аҡ төҫтә. Башы ҙур, оҙонса, асығыраҡ төҫтә, ата М. тармаҡлы мөгөҙлө (9 тармаҡҡа тиклем), улар март—апрель һалына, яңылары июлгә үҫеп сыға. Ҡолаҡтары ҙур, овал формала. Муйыны ҡыҫҡа, аҫ яҡтан оҙон төк м‑н ҡапланған. Аяҡтары оҙон, тояҡтары киң. Ҡойроғо 15 см.
Үрсеүе[үҙгәртергә | вики-тексты үҙгәртергә]
Полигам. Енси яҡтан 15—16 айҙа өлгөрә. Тимгелле 1, һирәк осраҡта 2 быҙау тыуҙыра. 15—16 (һирәк осраҡта 20) йыл йәшәй.
Йәшәйеше[үҙгәртергә | вики-тексты үҙгәртергә]
Башлыса иртән һәм кисен туҡлана. Үлән һәм ағас‑ҡыуаҡ үҫемлектәр, лишайниктар, бәшмәктәр, ҡышын — ағас ҡабығы, бесән, имән сәтләүеге менән туҡлана. БР‑ҙың Ҡыҙыл китабына индерелгән.
Иҫкәрмәләр[үҙгәртергә | вики-тексты үҙгәртергә]
- ↑ Толковый словарь современного башкирского литературного языка. (под. ред З. Г. Ураксина, 2005)


text:
Һыу турғайы
Һыу турғайы, (урыҫ.обыкновенная оляпка, йәки белобрюхая оляпка) (лат. Cinclus cinclus) — турғайҙар отрядынан булған ҡош.
Йөкмәткеһе
Ҡылыҡһырлама[үҙгәртергә | вики-тексты үҙгәртергә]
Ҙурлығы сыйырсыҡтай.Ҡыҫҡа ҡойроҡло, тығыҙ ҡауырһынлы ҡош. Һырты һоро, ҡанаттары ҡара.Ҡорһағы һоро, түше аҡ. Башҡа ҡоштар менән бутарлыҡ түгел. Тауышы киҫкенгенә: «зирк-зирк» Яңғырауыҡлы сырҡылдап һайрай.
Тереклек итеүе[үҙгәртергә | вики-тексты үҙгәртергә]
Шаршылары күп булған таҙа һалҡын һыулы йылғалар тирәһендә йәшәй. Ултыраҡ ҡош. Урыны менән киң генә таралған. Ояһын мүктән эшләй, һыу өҫтөндәге ботаҡтарға, тамырҙарға, өңөлгән яр йәки гөрләүектәр аҫтына ҡора.
Туҡланыуы[үҙгәртергә | вики-тексты үҙгәртергә]
Ваҡ балыҡ, йотҡостар. селбәрәләр, һыу бөжәктәре менән туҡлана.
Үрсеүе[үҙгәртергә | вики-тексты үҙгәртергә]
Инә ҡош 4-6 бөртөк аҡ йомортҡа һала. Ҡоштар аталы- иәле 15-17 көн баҫалар. 14-27 көндә ҡошсоҡтар ояларын ташлай.
Төрҙәштәре[үҙгәртергә | вики-тексты үҙгәртергә]
Диалекттарҙа әйтелеше[үҙгәртергә | вики-тексты үҙгәртергә]
аҡтүш турғай, сумғалаҡ, сумғалаҡ турғай.
Әҙәбиәт[үҙгәртергә | вики-тексты үҙгәртергә]
- Э. Ф. Ишбирҙин. Башҡортостан ҡоштары. Өфө, 1986. — 104-се бит.
- В. К. Рябицев, А. В. Рябицев. Птицы Ямало-Ненецкого автономного округа: справочник-определитель — Екатеринбург: Издательство Уральского университета, 2010. — 448 б. — ISBN 978-5-7996-0507-0.


text:
Фото:
Константин Толкачев: Мөрәжәғәтнамә Башҡортостан халҡында яҡлау табасаҡ
Фото:
Башҡортостан Республикаһы Президентының Дәүләт Йыйылышы-Ҡоролтайға Мөрәжәғәтнамәһен Башҡортостан парламенты спикеры Константин Толкачев республикабыҙ тормошонда мөһим ваҡиға тип атаны.
«Башҡортостан Республикаһы Президенты Мортаза Ғөбәйҙулла улы Рәхимовтың тәҡдим ителгән Мөрәжәғәтнамәһендә көрсөктө тиҙ арала еңеп сығыуҙы тәьмин итеүгә һәм уның эҙемтәләрен бөтөрөүгә, кешеләрҙең йәшәү кимәлен һәм сифатын күтәреүгә, иҡтисадты модернизациялауға, күп полярлы донъяла төп держава булараҡ Ватаныбыҙ — бөтә Рәсәйҙе аяҡҡа баҫтырыуға йүнәлтелгән төп сираттағы бурыстарҙы билдәләгән демократия, федерализм ҡиммәттәренә һәм институттарына нигеҙләнгән яңы сәйәси стратегия, бөтә яҡлап модернизациялау принциптары сағылыш тапҡан, — тине ул. – Мөрәжәғәтнамә республиканың дәүләт-хоҡуҡи, социаль-иҡтисади һәм мәҙәни-рухи үҫеше өҫтөнлөктәрен, яҡын йылдарға республикабыҙҙы артабан реформалау буйынса дәүләт власы органдарының, урындағы үҙидара, граждандар йәмғиәте институттарының эшмәкәрлек йүнәлештәрен билдәләүсе перспективалы программа документы булып тора.
Бөгөн бөтә дәүләт власы һәм урындағы үҙидара органдары алдында Башҡортостан Республикаһы Президентының Мөрәжәғәтнамәһен тормошҡа ашырыуҙы тәьмин итеүҙең комплекслы системаһын ойоштороу бурысы тора. Ул республиканың төп конституцион бурысын үтәүгә — күп милләтле халҡыбыҙҙың йәшәү кимәлен һәм сифатын бөтә яҡлап күтәреүгә йүнәлтеләсәк. Республикабыҙҙың прогресс һәм ижад юлынан эҙмә-эҙлекле үҫешен закондар менән тәьмин итеү төп бурысы булған Башҡортостан Республикаһы Дәүләт Йыйылышы — Ҡоролтайға был йәһәттән айырым яуаплылыҡ йөкмәтелә.
Башҡортостан Республикаһы Президентының Мөрәжәғәтнамәһе күп милләтле халҡыбыҙҙың киң хуплауын табыр һәм Башҡортостан Республикаһының артабанғы дәүләт-хоҡуҡи, социаль-иҡтисади һәм мәҙәни-рухи үҫешендә ышаныслы йүнәлеш биреүсегә әүерелер, тип ышанам».


text:
Силәбелә башҡорт йәштәре йәмәғәт ойошмаларының тәүге форумы үтте
Силәбелә башҡорт йәштәре йәмәғәт ойошмаларының «Йәштәр йыйыны» исемле тәүге форумы үтте. Сараны ойоштороусы булып Силәбе өлкәһенең Башҡорт йәштәре иттифағы сығыш яһаны.
Съезд эшендә башҡорт йәштәренең төрлө йәмәғәт хәрәкәттәре һәм ойошмаларынан 50-нән ашыу делегат ҡатнашты. Ҡунаҡтар араһында шулай уҡ Ырымбур башҡорттары вәкиле Марсель Сәйәхов һәм Бөтә донъя башҡорттары исеменән сығыш яһаған «Ватандаш» журналының баш мөхәррире Азамат Юлдашбаев булды.
— Бындай сара үткәреү идеяһы күптән барлыҡҡа килде. Башҡорт йәштәре ойошмалары активистарының бер-береһе менән танышыуы, үҙ-ара килешеп эш итеү мөмкинлектәрен асыҡлау, тәжрибә уртаҡлашыу форумдың төп маҡсаттары булды, — тип билдәләне Силәбе өлкәһенең Башҡорт йәштәре иттифағы рәйесе Әлфир Илбаҡтин. — «Йәштәр йыйыны» инициативалы йәштәрҙе берләштереү юлында яҡшы башланғыс булып тора. Түңәрәк өҫтәл үткәреү барышында социаль характерҙағы айырым йүнәлештәр билдәләнде, шулай уҡ әлеге форумды йыл һайын фәнни-ғәмәли конференция форматында уҙғарыу тураһында ҡарар ҡабул ителде, — тип хәбәр итте Әлфир Илбаҡтин.


text:
Өфөлә Ҡаҙағстан бизнесмендары ҡатнашлығында Эшлекле контакттар биржаһы үткәрелә
16 декабрҙә Өфөлә Ҡаҙағстан Республикаһы бизнесмендары ҡатнашлығында Эшлекле контакттар биржаһы үтәсәк, тип хәбәр иттеләр БР Иҡтисади үҫеш министрлығының матбуғат хеҙмәтенән. Һөйләшеүҙәрҙә башҡарма власть органдарының бәләкәй һәм урта эшҡыуарлыҡты үҫтереү өсөн яуаплы вәкилдәре, йәмәғәт ойошмалары, банктар һәм Ҡаҙағстандың бер нисә компанияһы вәкилдәре ҡатнашасаҡ.
Эшлекле контакттар биржаһының төп бурысы – Башҡортостан һәм Ҡаҙағстан вәкилдәренең конструктив бизнес-һөйләшеүҙәре өсөн уңайлы майҙансыҡ булдырыу, тип билдәләйҙәр «Башҡортостан Республикаһының инфраструктура проекттары» Автономиялы коммерция булмаған ойошмаһында. Бөтә һөйләшеүҙәр шәхси аралашыу форматында уҙасаҡ.
Шул уҡ көндө ойоштороусылар Башҡортостандың таможня, миграция һәм һалым хеҙмәттәре вәкилдәре ҡатнашлығында тышҡы иҡтисади эшмәкәрлекте алып барыу мәсьәләләре буйынса брифинг үткәрергә планлаштыра.
Тулыраҡ мәғлүмәттәр – (347)284-37-27 телефоны буйынса. Һорауҙарҙы шулай уҡ ano@bashkortostan.ru электрон почтаһы аша биреп була.


text:
Ришүәтсе деканға ҡарата ҡаты саралар күрелмәйәсәк
Өфөнөң юғары уҡыу йортонда белем биргән декандың ришүәт алыуҙа ғәйепләнеп ҡулға алыныуы хаҡында хәбәр ителгәйне инде.
Юғар уҡыу йорто деканының һүҙҙәре буйынса, уға бурыс ҡайтарғандар. Әммә бурысты алып килгән ҡыҙ, быйылғы абитуриент, уҙған йылда уҡ алған 50 мең һум аҡсаны ни өсөндөр быйыл ҡайтарырға булған.
Асыҡланыуынса, Софья Перовская урамындағы осрашыуҙы декан үҙе тәғәйенләй. Ул ауылдан килгән йәш ҡыҙға университетта бюджет бүлегендә уҡырға тәҡдим итә. Декан ҡулына ни бары 200 мең һум аҡса бирергә кәрәк һәм һин конкурстан үтеп студент булаһың. Енәйәт кодексында бындай хәл ришүәт алыу тип баһалана, ти Киров районы эске эштәр идаралығының оператив хеҙмәткәре.
Декандың вәғәҙәһенә ышанып абитуриенттарҙың ата-әсәләре һуңғы аҡсаларын сығарып һалған. Әммә, тәфтишсе Рөстәм Заһиҙуллин әйтеүенсә, ысынбарлыҡта доцент ҡабул итеү имтихандары һөҙөмтәһенә бер ниндәй ҙә йоғонто яһай алмаған.
Тикшереү ялған вәғәҙә тоҙағына эләккән 5 абитуриентты асыҡлаған. Университеттың информатика һәм генетика факультетына инер өсөн буласаҡ студенттар 250 мең һум, башҡаларына 200 мең һум аҡса түләгән. Йүнсел доцент мутлашыуҙа ғәйепләнә. Эске эштәр министрлығы мәғлүмәттәре буйынса, юғары уҡыу йорттары декандары менән был хәл әлегә тәүгеһе. Ғәҙәттә, бындай шарттарҙы уҡытыусылар тәҡдим итә. Йыл башынан алып белем биреү өлкәһендә ошондай 200 енәйәт осрағы фашланған, 190 енәйәт эше суд ҡарамағына тапшырылған.


text:
Федераль дәүләт статистикаһы хеҙмәтенең Башҡортостан буйынса территориаль органында студенттар менән осрашыу үтте
Башҡортостан статистиктары Рәсәй дәүләт социаль университетының беренсе курсында «Дәүләт һәм муниципаль идаралыҡ» специальносы буйынса белем алған студенттар менән осрашыу үткәрҙе.
Ведомство етәксеһе урынбаҫары Рөстәм Ғатауллин статистиканың фән булараҡ килеп сығыу тарихы һәм үҫеше, Федераль дәүләт статистикаһы хеҙмәтенең Башҡортостан буйынса территориаль органы эшмәкәрлеге һәм бында әҙерләнгән материалдар тураһында һөйләне.
Буласаҡ белгестәргә ведомствоның барлыҡҡа килеүенә 175 йыл тулыуға арналған статистика тарихы буйынса фильм тәҡдим ителде. Башҡортостанстаттың йәш белгестәре үҙҙәренең бурыстары, хеҙмәт һәм мәшғүллек буйынса федераль статистик күҙәтеү төрҙәре, мәғлүмәт эшкәртеү алымдары, аналитик материалдар әҙерләү тураһында һөйләне.


text:
Ейәнсура районында «Аҡбуҙат» балалар һәм үҫмерҙәр фильмдары фестивале үтәсәк
Балалар һәм үҫмерҙәр фильмдарының «Аҡбуҙат» I район кинофестивале 27 июндә Ейәнсура районының Иҫәнғол ауылында үтәсәк. Фестивалдең маҡсаты – кино сәнғәте ярҙамында тамашасылар иғтибарын социаль һәм дини проблемаларға йәлеп итеү.
Конкурс программаһында Ейәнсура районы белем биреү учреждениелары ҡатнаша ала. Конкурстан тыш программала эштәр бөтә граждандарҙан да ҡабул ителә. Фестивалдә ҡатнашыу бушлай.
— Заявкалар килә башланы, конкурс һәм конкурстан тыш күрһәтеүгә 30-ҙан ашыу фильм дәғүә итә. Уларҙы профессиональ камераларға ғына түгел, ә кәрәҙле ҡоролмаларға ла төшөрөргә мөмкин, — тип һөйләне проект етәксеһе, Иҫәнғол мәктәбенең 10-сы синыф уҡыусыһы Рәфис Ҡойбағаров. — Еңеүселәргә дипломдар һәм пар ҡанатлы Аҡбуҙат аты һыны тапшырыласаҡ.
Фестивалдә иң яҡшы эштәр республика, бөтә Рәсәй һәм Халыҡ-ара конкурстарҙа ҡатнашыу өсөн рекомендация биреләсәк.
Кинофестиваль ваҡытында оҫталыҡ кластары үтәсәк, Башҡортостандың билдәле режиссерҙарының фильмдарын күрһәтеү ойоштороласаҡ. Шулай уҡ етәкселәр күренекле башҡорт яҙыусыһы Мәрйәм Бураҡаеваның әҫәре буйынса фильм төшөрөү өсөн ижади төркөм төҙөйәсәк.
Эксперттар һәм ҡунаҡтар сифатында күрше райондарҙан, республикаларҙан, өлкәләрҙән ҡунаҡтар саҡырыла. Улар араһында – «Алтын алҡыштар» («Золотые аплодисменты») киносәнғәт фестивале етәксеһе Елена Бородина, Рәми Ғарипов, Зәйнәб Биишева исемендәге премиялар лауреаты, Рәсәй Федерацияһының Яҙыусылар союзы ағзаһы Мәрйәм Бураҡаева, Шәйехзада Бабич исемендәге премия лауреаты Фәрзәнә Аҡбулатова, студенттар өсөн үткәрелгән «Аҡбуҙат» I Бөтә Рәсәй ҡыҫҡа метражлы фильмдар фестивале етәксеһе Катрина Душанбаева.
Фестивалде Ейәнсура районы хакимиәтенең мәғариф һәм мәҙәниәт бүлеге ойоштора.


text:
Башҡортостан Президенты «Буринтех» предприятиеһында булдыФото: Андрей Старостин
Башҡортостан Президенты «Буринтех» предприятиеһында булды
Башҡортостан Президенты «Буринтех» предприятиеһында булдыФото: Андрей Старостин
Йома, 27 июлдә, Башҡортостан Президенты Рөстәм Хәмитов Өфөнөң «Буринтех» предприятиеһында булды, унда ул быраулау ҡорамалдарын етештереүгә баһа бирҙе.
Төбәк башлығы быраулау ҡорамалдарын етештереүҙең барлыҡ этаптарын ҡараны. Рәсәйҙә быраулау эштәренең 60 проценты «Буринтех» продукцияһы ярҙамында башҡарыла, тип һөйләнеләр Президентҡа. 1999 йылдың июнендә генә булдырылыуға ҡарамаҫтан, предприятие Рәсәй баҙарының был тармағында беренсе урындарҙы биләй. Әлеге производствоға инвестициялар күләме һуңғы 10 йылда 2,7 миллиард һумдан ашыу тәшкил иткән. Компания донъя баҙарҙарына ла әүҙем сыға башланы.
Президентҡа бында етештерелгән продукцияның барлыҡ төрҙәрен күрһәттеләр. Был йөҙгә яҡын быраулау ҡорамалдары төрө.
— Иҡтисади тотороҡһоҙ шарттарҙа һеҙ яуаплы эшмәкәрлек өлгөһөн күрһәтәһегеҙ. Бындай яҡшы һөҙөмтәләр менән һеҙҙе ҡотлайым, — тине республика башлығы, предприятие хеҙмәткәрҙәренә мөрәжәғәт итеп. – Һеҙҙең предприятие донъяла беренсе булһын өсөн нисек ярҙам итә алыуыбыҙ хаҡында уйларға тырышырбыҙ. Был донъя кимәлендәге компетенциялар үҙәге булырға тейеш.


text:
Республикала традицион промыслаларға ярҙам итеү маҡсатында Хәйриә фонды булдырылды
Башҡортостанда традицион промыслаларҙы һәм һөнәрҙәрҙе һаҡлауға һәм үҫтереүгә булышлыҡ итеү буйынса «Мираҫ» хәйриә фонды» коммерцияға ҡарамаған ойошмаһы булдырылды. Фонд проекттарҙы, күргәҙмәләрҙе финанслау, ижади оҫтаханаларҙың матди-техник базаһын яҡшыртыу менән шөғөлләнәсәк. Бынан тыш, республикала традицион промыслаларҙың һәм һөнәрҙәрҙең торошон һәм уларҙы үҫтереү мөмкинлектәрен өйрәнеү планлаштырыла.
Фонд Идараһына һәм уның Попечителлек советына Башҡортостандың сәнғәт, мәҙәниәт һәм фән хеҙмәткәрҙәре инде. Фонд Идараһы рәйесе итеп республиканың атҡаҙанған рәссамы Васил Ханнанов һайланды.


text:
Рөстәм Хәмитов уҡытыусыларҙы, уҡыусыларҙы һәм ата-әсәләрҙе Белем көнө менән ҡотланы Фото: Андрей Старостин
Рөстәм Хәмитов уҡытыусыларҙы, уҡыусыларҙы һәм ата-әсәләрҙе Белем көнө менән ҡотланы
Рөстәм Хәмитов уҡытыусыларҙы, уҡыусыларҙы һәм ата-әсәләрҙе Белем көнө менән ҡотланы Фото: Андрей Старостин
Республика башлығы Рөстәм Хәмитов уҡытыусыларҙы, уҡыусыларҙы һәм ата-әсәләрҙе Белем көнө һәм яңы уҡыу йылының башланыуы менән ҡотланы.
«Был уртаҡ ҙур байрамыбыҙ. Мәктәптәр үҙ ишектәрен аса, малайҙар һәм ҡыҙҙар ошо мәлде түҙемһеҙләнеп көтөп ала. Мәктәпте тамамлаусы уҡыусылар өсөн оло тормошҡа аяҡ баҫыу алдынан ҙур һынауға әҙерлек осоро башлана. Ә беҙҙең өсөн — ул уҡытыусыларға биргән белемдәре өсөн рәхмәт әйтеп, бәхетле йылдар, класташтар һәм курсташтар тураһында йылы хәтирәләр менән иҫкә алыу ваҡыты.
Беренсе сентябрь — тотош мәғариф системаһы өсөн һәр педагогия коллективының эшмәкәрлеген камиллаштырыуҙа яңы үҫеш кимәле. Һуңғы йылдарҙа тармаҡ үҫешенә байтаҡ ҡына сығымдар бүленде. Матди-техник базаһы яҡшыртылды. Мәктәптәр заманса ҡорамалдар менән йыһазландырыла, яңы быуын стандарттары, электрон белем биреү технологиялары үҙләштерелә. Урта һәм юғары уҡыу йорттарында мәғариф-мәғлүмәт мөхите әүҙем үҫешә.
Әммә уҡыусылар һәм студенттарҙы уҡытыуҙа төп ролде, әлбиттә, уҡытыусыларыбыҙ йөрөтә. Тап уларҙың профессионаллектәре, шәхси сифаттары, заманса технологияларҙы ҡуллана белеүҙәре белем биреү системаһын камиллаштырыуға ныҡлы этәргес бирә», — тиелә ҡотлауҙа.
Республика башлығы уҡытыусыларға яңы уҡыу йылында «ижади көс һәм профессиональ үҫеш, ә уҡыусыларға һәм студенттарға – уңыштар, уҡыуҙа ныҡышмалылыҡ, тоғро дуҫтар» теләне.


text:
Олег Хановҡа Станиславский исемендәге премия тапшырылды
ӨФӨ, 2014 йыл, 24 декабрь. /«Башинформ» мәғлүмәт агентлығы, Галина Феоктистова/.
Мәскәүҙә Станиславский исемендәге халыҡ-ара премияһын тапшырыу тантанаһы уҙҙы. Мәжит Ғафури исемендәге Башҡорт дәүләт драма театры артисы һәм художество етәксеһе Олег Ханов был премияға «Актер оҫталығы. Иң яҡшы ир-ат роле» номинацияһында лайыҡ булды. 11 номинацияла 12 театр сәнғәте вәкилдәре, шул иҫәптән Бөйөк Британиянан ике режиссер бүләкләнде.
Премияларҙы тапшырыу тантанаһы 22 декабрҙә баш ҡаланың «Балчуг Кемпински» отелендә үтте.
Премия лауреаттарына арналған йыйынтыҡта билдәләнгәнсә, Олег Ханов «һуңғы йылдарҙа башҡарған ролдәре өсөн» ошо юғары награданы алды. Премия беренсе тапҡыр төбәктәге артисҡа бирелде. Уны жюри ағзаһы, сәнғәт фәне докторы, профессор, ГИТИС оҫтаханаһы етәксеһе Алексей Бартошевич тапшырҙы.
«Станиславский исемендәге премия» 1994 йылда ошо уҡ исемдәге фонд тарафынан булдырылған. Премия актерҙарға, режиссерҙарға, педагогтарға, тикшеренеүселәргә һәм театр эшен ойоштороусыларға театр сәнғәтендә ижади ҡаҙаныштары өсөн бирелә. Һәр лауреатҡа МХАТ аҡсарлағы һәм Станиславскийҙың ҡултамғаһы төшөрөлгән почет билдәһе тапшырыла. Уҙған йылдарҙа 200-ҙән ашыу күренекле сәнғәт эшмәкәрҙәре премия лауреаттары булды.


text:
Тәүге ярты йыллыҡта Башҡортостанда 782 мең квадрат метр самаһы торлаҡ төҙөлгән
Ағымдағы йылдың тәүге ярты йыллығында Башҡортостанда 781,8 мең квадрат метр торлаҡ төҙөлгән һәм сафҡа индерелгән. Был 2010 йыл кимәле менән сағыштырмаса 103,1 процент тәшкил итә. Был сегментта йыллыҡ пландың (2,1 миллион квадрат метр) йәмғеһе 37,2 процент эше башҡарылған. Күп ҡатлы йорттар һаны дөйөм күләмдең 21,3 процентын тәшкил итә, үткән йылдың тәүге ярты йыллығында был күрһәткес 25,8 процент тәшкил итте. Был хаҡта Стәрлетамаҡ ҡалаһында үткән БР Хөкүмәте Президиумы ултырышында БР Төҙөлөш һәм архитектура буйынса дәүләт комитеты рәйесе Хәлит Мәхмүтов хәбәр итте.
Уның һүҙҙәренә ҡарағанда, 2010 йыл кимәле менән сағыштырмаса өс тапҡырға күберәк торлаҡ төҙөлгән Илеш районында, Белорет районында (171%), Күмертауҙа (179,8%) әүҙем төҙөлөш эштәре алып барылған. Ҡала округтары араһынан Өфөлә (108,3%) һәм Октябрьскийҙа (100,1%) 100 проценттан ашыу торлаҡ сафҡа индерелгән.
Республика Дәүләт төҙөлөшөнөң матбуғат хеҙмәте хәбәр итеүенсә, сафҡа индерелгән йорттар күләме биш ҡала һәм 23 районда кәмегән.


text:
Паднасрём лалалалала Паднасрём лалалалала Паднасрём лалалалала Паднасрём лалалалала Паднасрём лалалалала Паднасрём лалалалала Паднасрём лалалалала Паднасрём лалалалала Паднасрём лалалалала Паднасрём лалалалала Паднасрём лалалалала Паднасрём лалалалала Паднасрём лалалалала Паднасрём лалалалала Паднасрём лалалалала Паднасрём лалалалала Паднасрём лалалалала Паднасрём лалалалала Паднасрём лалалалала Паднасрём лалалалала Паднасрём лалалалала Паднасрём лалалалала Паднасрём лалалалала Паднасрём лалалалала Паднасрём лалалалала Паднасрём лалалалала Паднасрём лалалалала Паднасрём лалалалала Паднасрём лалалалала Паднасрём лалалалала Паднасрём лалалалала Паднасрём лалалалала Паднасрём лалалалала Паднасрём лалалалала Паднасрём лалалалала Паднасрём лалалалала Паднасрём лалалалала Паднасрём лалалалала Паднасрём лалалалала Паднасрём лалалалала Паднасрём лалалалала Паднасрём лалалалала Паднасрём лалалалала Паднасрём лалалалала Паднасрём лалалалала Паднасрём лалалалала Паднасрём лалалалала Паднасрём лалалалала Паднасрём лалалалала Паднасрём лалалалала Паднасрём лалалалала Паднасрём лалалалала Паднасрём лалалалала
Клёвая песня
) Вспомнил детство
)


text:
Рөстәм Хәмитов: «Баш табиптарға кабинеттарынан сығырға ваҡыт»Фото: Олег Яровиков
Рөстәм Хәмитов: «Баш табиптарға кабинеттарынан сығырға ваҡыт»
Рөстәм Хәмитов: «Баш табиптарға кабинеттарынан сығырға ваҡыт»Фото: Олег Яровиков
ӨФӨ, 2014 йыл, 11 декабрь. /«Башинформ» мәғлүмәт агентлығы, Илья Спиридонов/.
10 декабрҙә Башҡортостан Президенты Рөстәм Хәмитов республика муниципаль район һәм ҡала округтары хакимиәттәре башлыҡтары һәм медицина учреждениелары етәкселәре менән осрашты. Төбәк башлығы һаулыҡ һаҡлау муниципаль учреждениелары баш табиптарының эшен тәнҡитләп сығыш яһаны, улар алдына үлем осраҡтарын кәметеү һәм күрһәтелгән хеҙмәттәрҙең сифатын күтәреү бурысын ҡуйҙы.
Рөстәм Хәмитовтың һүҙҙәренсә, Башҡортостандың һаулыҡ һаҡлау системаһы ҡорамалдар менән йыһазландырыу, кадрҙар әҙерләү буйынса Рәсәйҙә иң яҡшыһы. Былтыр тармаҡҡа республика бюджетынан – 45, 2014 йылда 54 миллиард һум йүнәлтелгән. Шул уҡ ваҡытта был өлкәлә тиҙ арала хәл итеүҙе талап иткән проблемалар ҙа етерлек. Башҡортостан Президенты йыл барышында һаулыҡ һаҡлау мәсьәләләре буйынса 800-ҙән ашыу мөрәжәғәт алыуын хәбәр итте.
Республика етәксеһе медицина хеҙмәткәрҙәре алдына уртаса ғүмер оҙайлығы күрһәткестәрен арттырыу, үлемде кәметеү, алкоголизм һәм наркоманияға ҡаршы көрәш, суицидтарҙы иҫкәртеү бурыстарын ҡуйҙы.
Йыл һайын Башҡортостанда 1300 тирәһе кеше суицид арҡаһында яҡты донъянан китә. Эскелек төбәктәге үлем осраҡтары сәбәптәренең береһе булып тора.
Рөстәм Хәмитов һаулыҡ һаҡлау мәсьәләләре республика властары контроленә алынған тип билдәләне.
Сығыштың тулы стенограммаһы БР Президентының рәсми сайтында бирелгән.


text:
Өфөлә Ленин һәйкәлен асыу тантанаһы үтте
Бөгөн Өфөлә, Коммунистик һәм Ленин урамдары киҫелешендәге скверҙа, Владимир Ильич Ленин һәйкәлен асыу тантанаһы үтте. Байрам сараһында РФ Коммунистар партияһының Үҙәк комитеты рәйесе, Дәүләт Думаһындағы коммунистар фракцияһы лидеры Геннадий Зюганов, РФ Коммунистар партияһының республика комитеты беренсе секретары Рифғәт Гарданов, ҡала халҡы ҡатнашты.
Рифғәт Гарданов һәйкәлде тарихи урынына ҡайтарыуға ярҙам итеүҙәре өсөн Башҡортостан Президенты Рөстәм Хәмитовҡа һәм Өфө хакимиәте башлығы Павел Качкаевҡа, шулай уҡ һәйкәлде ҡайтарыу инициаторҙарына рәхмәт һүҙҙәрен еткерҙе.
Геннадий Зюганов, йыйылғандар алдында сығыш яһап, Владимир Лениндың донъя тарихына индергән өлөшөн билдәләне.
— Беҙ донъяла тәүгеләрҙән булып Ленин етәкселегендә эшселәр һәм крәҫтиәндәр дәүләтен төҙөнөк, фашизмды еңдек, йыһанды яулай алдыҡ, иң яҡшы социаль яҡлау системаһын булдырҙыҡ, – тине Геннадий Зюганов. – Һәйкәлде тергеҙә алыуҙары өсөн өфөлөләргә ныҡ рәхмәтлемен. Был Лениндың 1924 йылда эшселәр аҡсаһына эшләнгән тәүге һәйкәле.
Илдең һәм республиканың төп коммунистары – Геннадий Зюганов һәмн Рифғәт Гарданов оркестр тауышына ҡыҙыл таҫманы киҫте.
Һәйкәл асыу уңайынан Рәсәйҙең халыҡ артисы Василий Овсянников «И вновь продолжается бой» йырын башҡарҙы, халыҡ уны күтәреп алды, артабан «Интернационал» яңғыраны.
Тантананан һуң Геннадий Зюганов ҡала халҡы менән аралашты.
Хәтерегеҙгә төшөрәйек, элек был урында Рәсәйҙә тәүгеләрҙән булып ҡуйылған Ленин һәйкәле торған. Үткән быуаттың 80-сы йылдарында гипстан эшләнгән һәйкәл емерелә башлай һәм Өфөнөң ҡала коммуналь хужалығы заказы буйынса Ленинград оҫталары яһалма мәрмәрҙән уның күсермәһен эшләй. 1987 йылда заказ үтәлә, әммә уның өсөн түләнмәй һәм һәйкәл Ленинградта ҡала. Бер йыл элек Рәсәй сәнғәт академияһы фондтарында уны скульптор Руслан Арсланбаев таба. Ҡыҙыу бәхәстәрҙән һуң ҡаланың мәҙәни ҡомартҡыһы булараҡ һәйкәлде тарихи урынына кире ҡайтарырға ҡарар ителә.


text:
Республикала 6 меңгә яҡын ҡатын «Әсәлек даны» миҙалы менән наградланғанФото: Олег Яровиков
Республикала 6 меңгә яҡын ҡатын «Әсәлек даны» миҙалы менән наградланған
Республикала 6 меңгә яҡын ҡатын «Әсәлек даны» миҙалы менән наградланғанФото: Олег Яровиков
Республикала «Әсәлек даны» миҙалы менән 5700 ҡатын наградланған. Бөгөн уларҙың сафын биш һәм унан да ашыу бала тәрбиәләгән йәнә 57 әсә тулыландырҙы. 101-се тапҡыр ойошторолған тантаналы сара Башҡортостан Хөкүмәтендә үтте. Наградаларҙы БР Премьер-министры урынбаҫары Лилиә Ғүмәрова тапшырҙы.
— Балаларҙы тәрбиәләү, уларҙы республиканың һәм Рәсәйҙең лайыҡлы граждандары итеп үҫтереү өсөн күпме көс һалыуығыҙҙы әйтеп бирер өсөн һүҙҙәр табыу ҙа ҡыйын, — тип билдәләне Лилиә Ғүмәрова.
Бөгөн төбәктә ғаиләгә, әсәлеккә һәм балалыҡҡа реаль ярҙам күрһәтелә. Үтеп барған йыл Имен бала саҡ һәм ғаилә ҡиммәттәрен нығытыу йылы тип иғлан ителде. Уның сиктәрендә мөһим закондар һәм программалар ҡабул ителде.
— Әлеге ваҡытта балалы ғаиләләр 30-ға яҡын төр пособие ала. Йыл һайын был маҡсаттарға бүленгән сумманың дөйөм күләме 2 миллиард һум тәшкил итә, — тине Лилиә Ғүмәрова. – Бөгөн Башҡортостан Президенты башланғысы менән республиканың социаль учреждениелары балалы ғаиләләргә социаль ярҙам сараларының һөҙөмтәлерәк булыуы өҫтөндә эшләй.
Наградланған әсәләр ҙә яуапһыҙ ҡалманы. Улар республика етәкселегенә даими ярҙам күрһәткәне өсөн рәхмәтен белдерҙе. Күпселек әсәләрҙең биш бала тапҡандан һуң да уҡытыусы, тәрбиәсе, шәфҡәт туташы, социаль хеҙмәткәр, һауынсы һәм хатта полиция хеҙмәткәре булып эшләүен дауам итеүе ҡыуаныслы.
Дәүләкәндән Гөлназ Ҡорманаева тантаналы сараға килгән әсәләр араһынан иң йәше булып сыҡты. 29 йәшендә ул биш бала тәрбиәләй, ә оҙаҡламай алтынсы сабый ҙа донъяға киләсәк.
— Беҙ Айнур менән ике малай, өс ҡыҙ тәрбиәләйбеҙ. Тормошта иң мөһиме – балалар. Ә ата-әсәнең үҙ-үҙен тотошо ныҡлы ғаиләнең төп нигеҙе булып тора. Балаларға ниндәй генә өгөт-нәсихәттәр биреп үҫтермә, улар, тәү сиратта, атай-әсәйенең нисек йәшәүенә ҡарап тәрбиәләнә. Шуға күрә беҙ иптәшем менән татыу йәшәйбеҙ, барлыҡ мәсьәләләрҙе бергәләп хәл итәбеҙ.
Лилиә Ғүмәрова ла был фекер менән килешә.
— Ғаилә именлегенең сере һәр ваҡыт социаль ярҙам сараларына, аҡсаға ҡайтып ҡалмай. Әлбиттә, белем алыу, һаулыҡты нығытыу өсөн балаларға яҡшы шарттар булдырыу зарур, әммә ололарға ихтирамлы ҡараш, үҙебеҙҙең йолаларҙы, мәҙәниәтте, телде хөрмәтләү кеүек ғаилә ҡиммәттәрен һаҡлау, нығытыу ҙа бөгөн үтә мөһим, — тине вице-премьер.


text:
«Янғантау» санаторийында 1300 һумға ял итергә мөмкин
Рөстәм Хәмитов 16 декабрҙә эш сәфәре барышында «Янғантау» санаторийында булды. Президентҡа күптән түгел шифаханала уртаса етешлектәге кешеләргә иҫәпләнгән тағы ла алты яңы корпус асылыуы хаҡында хәбәр иттеләр.
Корпустар төп базанан дүрт километр алыҫлыҡта урынлашҡан һәм 100 кешегә тиклем ҡабул итә ала. Башлыса, бында пенсионерҙар, инвалидтар һәм льготаға эйә булған башҡа кешеләр ял итә ала. Улар өсөн йәшәү һәм хеҙмәтләндереүҙәр хаҡы тәүлегенә 1300 һумдан ашмаясаҡ – был ҡалған корпустарҙағыға ҡарағанда ике тапҡырға аҙыраҡ. Бында тәүге ял итеүселәр килгән дә инде. Территорияһында дауалау үҙәге һәм күл урынлашҡан. Процедураларға ял итеүселәрҙе автобуста алып йөрөйҙәр.


text:
Өфөлөләр «Юшут» фильмдар фестивалендә ҡатнашасаҡ
4-18 февралдә Ҡазанда XIV «Юшут» асыҡ республика туризм, сәйәхәттәр һәм мажаралар тураһындағы фильмдар фестивале үтәсәк, тип хәбәр итә «Татар-информ» мәғлүмәт агентлығы.
Сәләмәт тормошто пропагандалау, спорт сәйәхәттәрен үткәреү буйынса, туристик походтарҙа фотоға һәм видеоға төшөрөүҙе ойоштороу буйынса тәжрибә уртаҡлашыу, туристарҙың квалификацияһын күтәреү фестивалдең төп маҡсаттары булып тора.
Фестивалдә Рәсәйҙең Мәскәү, Санкт-Петербург, Ҡазан, Өфө, Иркутск, Ульяновск, Пермь, Рязань, Чебоксары, Ярославль, Тамбов, Йошкар-Ола кеүек ҡалаларынан, шулай уҡ Латвиянан (Рига), Украинанан (Киев, Одесса) һәм Германиянан (Дрезден) 97 фильм тәҡдим ителә.
Фильмдар тематикаһы төрлө: саңғы походтары, йылға буйлап ағып төшөү, велосипедта сәйәхәттәр, йәйәү йөрөү туризмы. Фильм авторҙары Рәсәй буйлап, шулай уҡ илдән ситтә лә сәйәхәт ҡылған.
Сараны Татарстандың Кинематографтар союзы һәм ундағы Рус география йәмғиәте ярҙамында Татарстан Республикаһының Йәштәр сәйәсәте, спорт һәм туризм буйынса министрлығы һәм «Юшут» компанияһы ойоштора.


text:
Питер Перез Бурдетт
Питер Перез Бурдетт — ~1734 — 1793 йылдың 9 сентябре; XVIII быуаттың картограф, художник, геодезист һәм чертёжнигы; Исвудала тыуған, унда ер алып әсәһе яғынан олатаһы рухани булғанға Perez исемен алған. Джозефа Райта картиналарында йыш ҡатнашауы менән билдәле, һәм 1769 йылда Лидс һәм Ливерпуль каналы (Leeds and Liverpool Canal) юлын эшләүҙә ҡатнашыуы менән билдәле. Уның тураһында, «йәмғиәт үҙәгендә булмаһы, уның ярым яҡтылығында урынлашҡан» (Lunar Society of Birmingham) тип яҙалар. Һуңғы йылдарҙа, кредиторҙарҙан ҡасып, Карлсруэла йәшәй.
Ҡояш системаһы моделен аңлатыусы философ]]» (Дерби музейы һәм сәнғәт галереяһы коллекцияһынан)]]
Бурдетт Райт картиналары өсөн һын булып тора. Беренсе тапҡыр улар 1760 йылдар башында осраша. 1766 йылда Райт "Ҡояш системаһы моделен аңлатыусы философ" картинаһын яҙа. Унда Ҡояш системаһы тураһында асыҡ лекция күрһәтелгән; кеше йөҙҙәре ай фазаһы һымаҡ яҡтырылған.Картиналағы һул яҡтағы кеше — Бурдетт; уң яҡтағаһы Вашингтона Ширли. 1767 йылда Бурдетт Дерби картаһын 1 дюйм:1 миль масштабында эшләй. 1759 йылда Сәнғәт йәмғиәте (Society of Art) үткәргән бәйгелә бындай масштабтағы карталар авторҙары араһында икенсе уңышлы урын яулай. Бынан тыш, Two Boys Blowing a Bladder by Candle-light («Шәм яҡтыһында ике малай бәүел ҡыуығын өрөп тултыра») рәсемен эшләй.
1768 йылда Бурдетт Ланкашир картинаһын эшләү өсөн Дербинан Ливерпульға күсеп килә. Ул яңы ҡурсаусылырҙы таба һәм Джордж Перриға карта төҙөү һәм Ливерпуль тарихын яҙыуҙа ярҙам итә. 1773 йылда Бурдетт яңы рәсемдәр яһай һәм Перри тарихы нигеҙен яҙа.
Бурдетт уҙенең янына Райтты күсеп килергә саҡыра. 1769 йылда Бурдетт Художниктар Төркөмөн (Society of Artists) ойштора һәм уның беренсе ағзаһы була. Райттың бер картинаһы Academy by Lamplight академияһына бағышланған.
Бурдент беренсе британ [[акватинтисты була; уның акватинта күргәҙмәләре 1772 йылда Society of Arts Exhibition үтә.Mortimer[13]. Францияла ҡулланылған алымдарҙан айырылған яңы техниканы ҡуллана. J.B. Le Prince of Paris уны өйрәтә. 1773 йылда The effect of a stained drawing attempted by printing from a plate wrought chemically, without the use of any instrument of sculpture пластинаһы күрһәтелә. Бурдетт авторлығы билделе булған өс картина һаҡланған: Banditti Terrifying Fishermen (1771 йыл), Skeleton on a Rocky Shore һәм Two Boys Blowing a Bladder by Candle-light. Ливерпуль китапханаһында һүңғыһынын күсермәһе һаҡлана. Артына «First Speciman of aquatinta invented in Liverpool by P.P. Burdett, 1774, assisted by Mr.S. Chubbard.» тип яҙыған.
1774 йылда ул кредиторҙарға бурысын түләмәү өсөн Ливерпульдар ҡасып китә. Ҡатыны менән төшкән картинаны үҙе менән ала. Бурдетт ҡатыны менән төшөрөлгән картина хәҙер Прага Милли галереяһында һаклана. Күсенгән ваҡытта картина Бөйөк Британия күргәҙмәлеренә ике тапҡыр ҡуйыла. 1774 йылда Джозеф Райт көньяҡ Германияһы ике тапҡыр килә. Бурдетт бында 1787 йылдың 11 июлендә Фредерике Котковскиға (Friederike Kotkowski) өйләнә; уларҙың Анна исемле ҡыҙы тыуа. Ошо уҡ йылда Карлсруэ сауҙа майҙаны планын эшләй. Бурдетт Карлсуэла 1793 йылдың 9 сентябрендә вафат була.


text:
1 апрелдән республикала йөк транспортының хәрәкәте сикләнә Фото: Олег Яровиков
1 апрелдән республикала йөк транспортының хәрәкәте сикләнә
1 апрелдән республикала йөк транспортының хәрәкәте сикләнә Фото: Олег Яровиков
ӨФӨ, 2015 йыл, 31 март. /«Башинформ» мәғлүмәт агентлығы, Розалиә Вәлиева/.
1 — 30 апрелдә Башҡортостанда төбәк һәм муниципаль-ара әһәмиәттәге автомобиль юлдарында йөк транспортының хәрәкәте ваҡытлыса сикләнә. Был хаҡта Башҡортостандың Транспорт һәм юл хужалығы буйынса дәүләт комитетының матбуғат хеҙмәте хәбәр итә.
Сикләүҙәр юл япмаһының техник торошон һаҡлау өсөн индерелә. Яҙғы осорҙа хәрәкәтте ваҡытлыса сикләү пассажирҙар ташыусы автобустарға, халыҡ-ара йөктәр, аҙыҡ-түлек, малдар, дарыуҙар, яғыулыҡ, орлоҡ фонды, ашламалар, почта, стихиялы бәлә-ҡаза йәки башҡа төрлө ғәҙәттән тыш хәлдәрҙең эҙемтәләрен бөтөрөү өсөн кәрәкле йөктәр, автомобиль юлдарында ремонт эштәрен үткәргәндә ҡулланылған юл техникаһын һәм материалдарын ташыуға ҡағылмай.
1 июндән 31 авгусҡа тиклем асфальт-бетон япмалы юлдарҙа ауыр йөк транспорты хәрәкәте сикләнә. Сикләү йәй көнө һауа температураһы 32 градустан юғары булғанда индерелә. Ваҡытлыса сикләү осоронда киске сәғәт 10-дан иртәнге 10-ға тиклем ауыр йөк ташыусы транспорт сараларына йөрөү рөхсәт ителә.
Кәрәк осраҡта Башҡортостандың Үлсәү контроле хеҙмәтендә килтерелгән зыянды ҡаплау шарты менән ауыр йөктәрҙе ташыу өсөн махсус рөхсәт ҡағыҙын биреү ойошторолған.


text:
Һунар миҙгелендә Башҡортостанда 2250 ҡабан ауларға рөхсәт ителгән
Башҡортостанда һунар биләмәләрендә ҡабан аулау буйынса өҫтәмә лимит билдәләнгән — 750 баш. Бындай ҡәтғи саралар хайуандар араһында африка тағуны вирусы таралыуына юл ҡуймау өсөн күрелә, сөнки ҡабандар был ҡурҡыныс ауырыуҙы таратыусы төп сығанаҡтарҙың береһе булып тора.
Төбәк башлығы бойороғона ярашлы, республика буйынса быйылғы көҙгө-ҡышҡы һунар миҙгелендә ҡабан аулауҙың максималь лимиты 2250 баштан артмаҫҡа тейеш.
Һунарға рөхсәт алыуға йәрәбә 2 декабрҙә үткәреләсәк. Һунарсыларҙан ғариза республиканың Тәбиғәттән файҙаланыу һәм экология министрлығында 26 ноябргә тиклем ҡабул ителә.
Белешмә өсөн: Башҡортостанда 10 меңдән ашыу ҡабан иҫәпләнә. Уларҙың иҫәбе ил буйынса иң юғарыларҙың береһе. Уҙған йылда ҡабан аулауға 1500-ҙән ашыу рөхсәт бирелгән. Улар буйынса һунарсылар 880-дән ашыу ҡабан алған, тип хәбәр итә БР Тәбиғәттән файҙаланыу һәм экология министрлығының мабуғат хеҙмәте.


text:
Башҡортостанда әсәлек капиталына 118 мең сертификат тапшырылды
Башҡортостанда әсәлек (ғаилә) капиталына 120 мең дәүләт сертификаты бирелгән. Бирелгән сертификаттар иҫәбе буйынса Башҡортостан Мәскәүҙән генә ҡалыша. Республикалағы Пенсия фондында сертификаттар буйынса мөрәжәғәттәрҙең артыуын билдәләйҙәр. Закон ғәмәлгә ашырылған тәүге йылда —16,7 мең, 2008-ҙә — 23,5 мең, 2009 йылда 30,3 мең сертификат тапшырылған. 2011 йылдың 17 ноябренә ҡарата инде 21 меңдән ашыу сертификат бирелгән.
Сабыйҙарына өс йәш тулған Башҡортостан халҡы әсәлек капиталы средстволарынан әүҙем файҙалана. 16521 сертификат хужаһы әсәлек капиталын тулыһынса ҡулланған. 381 ғаилә капиталды балаларҙың уҡыуына тотонһа, 11 сертификат хужаһы уны хеҙмәт пенсияһының тупланма өлөшөнә күсергән.
Пенсия фонды белгестәре билдәләүенсә, республика халҡы үҙенең сертификаттарын бик йыш торлаҡ шарттарын яҡшыртыу өсөн файҙалана. Был маҡсатҡа 10,6 млрд һумдан ашыу сумма, шул иҫәптән торлаҡ кредиттарын һәм займдарын ҡаплауға 7,9 млрд һум йүнәлтелгән.
Ауыл ерендә сертификаттар башлыса шәхси торлаҡ төҙөү өсөн файҙаланыла. Айырым райондарҙа һәр алтынсы сертификат хужаһы әсәлек капиталын ошо маҡсатҡа йүнәлткән. Хәтерегеҙгә төшөрәйек, ҡануниәткә индерелгән үҙгәрештәр арҡаһында 2010 йылдың декабренән башлап төҙөлөш ойошмаһы-подрядсылар ярҙамынан тыш шәхси йорт төҙөүгә йәки реконструкциялауға, шулай уҡ төҙөлгән йортҡа сығымдарҙы компенсациялауға әсәлек капиталы средстволарын йүнәлтеү мөмкинлеге булдырылды.


text:
Наркотиктарға ҡаршы акция үтә
Башҡортостан «Ҡайҙа үлем менән һатыу итәләр, хәбәр ит» бөтә Рәсәй акцияһына ҡушыла. 18 мартҡа тиклем 8-800-347-20-30 һанлы ышаныс телефоны тәүлек әйләнәһенә эшләйәсәк. Ҡала һәм райондар халҡы наркопритондарҙың ҡайҙа урынлашыуы, наркотиктар әҙерләү, һаҡлау һәм улар менән сауҙа итеү факттары тураһында хәбәр итә ала.
Профилактика һәм наркомандарҙы дауалау мәсьәләләре буйынса 229-75-58, 229-75-59 (БР Наркоконтроле), 279-40-92 (БР буйынса Эске эштәр министрлығы), 223-11-08 («Алкоголизм һәм наркоманияға юҡ» фонды), 8-917-384-40-60 (Рус Православие сиркәүенең Өфө епархияһы реабилитациялау үҙәге), 8-960-396-96-57 («Нәсихәт» ислам реабилитация үҙәге) телефондарына шылтыратырға мөмкин.
— Былтыр ышаныс телефонына 1600 шылтыратыу килде. Тикшереү барышында уларҙың яртыһы дөрөҫлөккә тап килде, был яҡшы һөҙөмтә, — тинеләр РФ Наркотиктар әйләнешенә контроль буйынса федераль хеҙмәтенең БР идаралығы матбуғат хеҙмәтендә. — Акция ваҡытында, ҡағиҙә булараҡ, шылтыратыуҙар күбәйә. Шуға күрә ышаныс телефонына килгән мөрәжәғәттәр нигеҙендә эшләгән оператив төркөмдәр ҙә көсәйтелә.


text:
2016 йылдың беренсе кварталында төбәктә йәшәү минимумы 8691 һум тәшкил иткән Фото: Андрей Старостин
2016 йылдың беренсе кварталында төбәктә йәшәү минимумы 8691 һум тәшкил иткән
2016 йылдың беренсе кварталында төбәктә йәшәү минимумы 8691 һум тәшкил иткән Фото: Андрей Старостин
ӨФӨ, 2016 йыл, 13 май. /«Башинформ» мәғлүмәт агентлығы, Олеся Серёгина/.
Башҡортостан Хөкүмәте ҡарары менән 2016 йылдың беренсе кварталында халыҡтың йән башына йәшәү минимумы 8691 һум күләмендә билдәләнгән.
Эшкә һәләтле халыҡ өсөн ул – 9205, пенсионерҙарға – 7061, балаларға 8856 һум тәшкил иткән.
Йәшәү минимумы дәүмәле квартал һайын төбәктә ҡулланыу кәрзине һәм Башҡортостанстаттың аҙыҡ-түлеккә, башҡа тауарҙарға, хеҙмәттәргә ҡулланыу хаҡтары кимәле тураһындағы мәғлүмәттәре нигеҙендә билдәләнә.


text:
Фото:
Уҡытыусылар көнө алдынан Рөстәм Хәмитов Башҡортостандың билдәле уҡытыусылары менән осрашты
Фото:
Халыҡ-ара уҡытыусылар көнө алдынан Башҡортостан Президенты Рөстәм Хәмитов республиканың билдәле уҡытыусылары менән осрашты. Улар араһында – Социалистик Хеҙмәт Геройы, СССР-ҙың халыҡ уҡытыусыһы, РФ-тың атҡаҙанған уҡытыусыһы Хәнифә Искәндәрова, Социалистик Хеҙмәт Геройы, БАССР-ҙың атҡаҙанған уҡытыусыһы Лира Камалова, РФ-тың атҡаҙанған уҡытыусыһы, БР-ҙың халыҡ уҡытыусыһы Лиза Әғәҙуллина, РФ-тың атҡаҙанған уҡытыусыһы, БАССР-ҙың атҡаҙанған уҡытыусыһы Михаил Бирюков, БР-ҙың халыҡ уҡытыусыһы Флүзә Ғәлимова, БР-ҙың атҡаҙанған уҡытыусыһы Гүзәл Сәлимйәнова, БР-ҙың атҡаҙанған халыҡ мәғарифы хеҙмәткәре Виктор Лобов, Бөйөк Ватан һуғышы ветераны, 1971-1985 йылдарҙа БАССР-ҙың мәғариф министры Сабир Йыһаншин, Стәрлетамаҡ дәүләт педагогия академияһын 2011 йылда тамамлаусы Рөстәм Батталов. Осрашыуҙа БР Хөкүмәтенең Премьер-министр урынбаҫары Зөһрә Рәхмәтуллина һәм БР мәғариф министры Әлфис Ғаязов ҡатнашты. Республика башлығы улар менән бөгөн уҡытыусыларҙы борсоған мәсьәләләрҙе тикшерҙе.
Рөстәм Хәмитов уҡытыусылар эш хаҡының быйыл уртаса республика кимәленә етеүен билдәләне (октябрь башына ул 16,5 мең һум тәшкил итә). Был 2011 йылда Башҡортостанда уҡытыусыларҙың эш хаҡын өс тапҡыр арттырыуға бәйле – 1 ғинуарҙан (6,5 процентҡа), 1 сентябрҙән (30 процентҡа), ә 1 октябрҙән бюджет өлкәһе хеҙмәткәрҙәренең эш хаҡын арттырыу сиктәрендә ул күтәреләсәк әле.
— Беҙ әйткән һүҙебеҙҙә торҙоҡ, әммә был – тәүге аҙым ғына, — тине республика Президенты. – Дәүләт уҡытыусылар алдында бурыслы, эш хаҡы буйынса ғына түгел, торлаҡ менән тәьмин итеү йәһәтенән дә. Һуңғы йылдар дауамында уҡытыусылар үҙенә тейешлеһен ала алманы. Хәҙер иһә был бурыстар үтәлә.
Рөстәм Хәмитов Башҡортостанда – ауыл хужалығында, производство өлкәһендә, торлаҡ һәм юл төҙөлөшөндә, инвестиция сәйәсәтендә иҡтисади хәл тураһында һөйләне. Республика башлығы мәғариф системаһы үҫешенең көнүҙәк мәсьәләләренә иғтибарын йүнәлтте, бөгөн мәктәпте тамамлаусыларҙы үҙаллы эшмәкәрлеккә, үҙҙәрен ҡайғырта белеүгә, кеше иҫәбенә йәшәүҙе күҙ уңында тотҡан тормош фәлсәфәһенә ҡаршы көрәшкә йүнәлтергә кәрәклеген билдәләне.
— Әлбиттә, беҙ мәғариф стандарттарын – биналарын, ҡорамалдарын, инфраструктураһын һәр яҡлап ҡайғыртасаҡбыҙ. Дәүләт кимәлендә халыҡты яҡшы белем һәм сифатлы һаулыҡ һаҡлау системаһы менән тәьмин итергә тейешбеҙ, — тип билдәләне ул.
Рөстәм Хәмитов шулай уҡ быйыл 700 миллион һумдан ашыу аҡсаның уҡытыусыларҙың эш хаҡына йүнәлтелеүен, был сумманан аҙ ғына күберәк аҡсаның мәктәптең матди-техник базаһын нығытыуға ебәрелеүен билдәләне.
— Бындай аҡсаларҙың республиканың мәғари системаһына әле һалынғаны юҡ ине, киләһе йылда был һан ике миллиард һумға барып етәсәк, — тине РөстәмХәмитов. – Беҙ артабан да мәғариф системаһына ярҙам күрһәтеүҙе үҫтерәсәкбеҙ, шулай уҡ ремон үткәреүгә, ҡорамалдар, спорт кәрәк-яраҡтары һатып алыуға аҡса йүнәлтеләсәк. Үҫешеү һәм алға китеү өсөн беҙҙә бөтә мөмкинлектәр ҙә бар. Әммә мәктәп тә белемле, бөгөнгө тормошҡа әҙер булған, ныҡлы уҡыусылар әҙерләргә тейеш.
Республика башлығы мәктәптәрҙең әле тейешле кимәлдә булыуын билдәләне.
Башҡортостан Президенты менән әңгәмә барышында уҡытыусылар бер нисә мәсьәлә күтәрҙе, уларҙы хәл итеү мәғариф системаһына ыңғай йоғонто яһаясаҡ. Улар фекеренсә, мәктәптәрҙә хеҙмәт менән тәрбиәләүҙе тергеҙеү; мәктәпте оптималләштереүгә, шул иҫәптән әҙ комплектлы мәктәптәрҙе ябыуға һаҡсыл ҡарашта булыу; республиканың Мәғариф министрлығы ҡарамағында тәжрибәле уҡытыусыларҙан торған Йәмәғәт советын булдырыу; йорттарҙы сафҡа ндергәндә биналарҙа коммерцияға ҡараған мәктәпкәсә төркөмдәр булдырыу (Бөрө районында был тәжрибә ҡулланыла ла инде) зарур. Уҡытыусыларға эш хаҡын өҫтәүгә йүнәлтелгән саралар айҡанлы педагогия юғары уҡыу йорттарын тамамлап, мәктәпкә эшкә барыусылар һанының күбәйеүен, уҡытыусы һөнәренең абруйы артыуын да билдәләне сарала ҡатнашыусылар. Осрашыу аҙағында уҡытыусылар Башҡортостан Президентына ихлас әңгәмә өсөн, республика еткәселеге тарафынан мәғариф системаһына күрһәтелгән иғтибар өсөн рәхмәт һүҙен белдерҙе.
— Хәҙер беҙ иғтибарҙы ябай кешегә йүнәлтәбеҙ, — тип яуапланы Рөстәм Хәмитов. – Ҙур етәкселәр булып ҡыланыуҙан арынырға ваҡыт. Беҙҙә тик аҡсалар ғына, һәм уларҙы әләф-тәләф итергә, дәүләт милке менән файҙаланырға, уларҙы һатырға хоҡуғыбыҙ юҡ. Барлыҡ эшләгәндәребеҙ – халыҡ өсөн. Һәм был – эштең башы ғына әле, әммә алға китеш бар.


text:
«Кызыл таң» гәзите бөтә Рәсәй журналистар конкурсында Гран-при яуланы
«Төрлө Рәсәй» VII бөтә Рәсәй асыҡ журналистар конкурсының «Матбуғат һәм интернет баҫмаларҙа мәҡәләләр серияһы» номинацияһында «Кызыл таң» гәзите Гран-при яуланы. Был хаҡта конкурстың рәсми сайтында хәбәр ителә.
Ойоштороу комитетынан хәбәр итеүҙәренсә, «Кызыл таң» гәзите конкурсҡа ете проект ебәргән, уларҙың береһе – ай һайын сыҡҡан «Беҙ дуҫлыҡ менән көслө» бите. Шулай уҡ жюри хөкөмөнә Башҡортостанда йәшәгән халыҡтарҙың мәҙәниәте, йолалары һәм ғөрөф-ғәҙәттәре тураһында мәҡәләләр серияһы тәҡдим ителгән.
«Радиотапшырыуҙар (репортаждар) циклы» номинацияһында беренсе урынға «Башҡортостан» дәүләт телерадиокомпанияһының «Ҡояшлы ҡала» балалар мәғлүмәт-танып белеү тапшырыуҙары «Яҙҙы ҡаршы ал!» тапшырыуҙар циклы өсөн лайыҡ булды.
«Матбуғат һәм интернет баҫмаларҙа фотоэштәр серияһы» номинацияһында награданы «Сельские нивы» гәзитендә (Стәрлетамаҡ) «Ауыл йөҙҙәре» эштәр серияһы өсөн Юрий Нестеренко алды. «Милли һәм этник-ара тематиканы сағылдырыуҙа махсуслашҡан киң мәғлүмәт саралары» номинацияһында наградаға «Чолман» гәзите (Нефтекама) лайыҡ.
«Төрлө Рәсәй» бөтә Рәсәй асыҡ журналистар конкурсы 2006 йылда милли йолаларҙы һәм ғөрөф-ғәҙәттәрҙе популярлаштырыу, Рәсәй Федерацияһында һәм уның ситендә йәшәүсе төрлө халыҡтарҙың мәҙәниәтенә һәм сәнғәтенә ҡыҙыҡһыныу уятыу, традицион халыҡ мәҙәниәтенең уникаль ҡиммәттәрен һаҡлау, халыҡтар мәҙәниәтенә, уларҙың йолаларына һәм ғөрөф-ғәҙәттәренә ихтирамлы мөнәсәбәтте тәрбиәләү өсөн ойошторолған. Конкурс мәҙәни мираҫты үҫтереүгә һәм һаҡлауға өлөш индергән ҡыҙыҡлы, талантлы эштәрҙе асыҡлау өсөн йүнәлтелгән. Конкурстың ойоштороусылары – Татарстандың матбуғат һәм киң коммуникациялар буйынса республика агентлығы һәм Татарстан Республикаһының Журналистар союзы.
Лауреаттарҙы һәм дипломанттарҙы бүләкләүгә арналған тантаналы сара Ҡазанда үтәсәк.


text:
Фото:
Григорий Рапота Белорет металлургия комбинатында яңы производствоны асыуҙа ҡатнашты
Фото:
Рәсәй Федерацияһы Президентының Волга буйы федераль округындағы тулы хоҡуҡлы вәкиле Григорий Рапота Башҡортостан Президенты Рөстәм Хәмитов менән бергә Белорет металлургия комбинатында иретеп йәбештереү өсөн баҡырлы сым производствоһын символик асты.
— Илдең иҡтисади ҡеүәтен арттырған ваҡиғала ҡатнашыу һәр ваҡыт күңелле, — тине Григорий Рапота. – Ихтимал, бөтә Рәсәй күләмендә был производствоны асыу артыҡ мөһим дә түгелдер. Ләкин предприятие һәм ҡала өсөн был ҙур әһәмиәткә эйә.
Григорий Рапота шулай уҡ, илебеҙ иҡтисады аҡрынлап көрсөк эҙемтәләрен еңә бара, тип билдәләне.
— Күреүебеҙсә, иң конкуренцияға һәләтле предприятиелар еңеп сыҡты, — тине Рәсәй Президентының тулы хоҡуҡлы вәкиле. – «Белорет металлургия комбинаты» асыҡ акционерҙар йәмғиәте тап шундайҙарҙың береһе лә. Завод көрсөк ваҡытында үҙ позицияларын юғалтмау ғына түгел, уларҙы нығытты ла.
Республика Президенты Рөстәм Хәмитов йыйылыусыларға күптән түгел Белорет хакимиәтендә үткән БР Хөкүмәте Президиумының күсмә ултырышы, ҡала һәм район алдында асылған яңы иҡтисади мөмкинлектәр хаҡында һөйләне.
БР Хөкүмәте вице-премьеры Юрий Пустовгаров предприятиеның иң яҡшы хеҙмәткәрҙәренә Почет грамоталары тапшырҙы. Комбинаттың ике хеҙмәткәре «Башҡортостан Республикаһының атҡаҙанған металлургы» исемен алды.
Проект «Белорет металлургия комбинаты» асыҡ акционерҙар йәмғиәтенең стратегик инвестиция программаһы сиктәрендә тормошҡа ашырылды. Яңы комплекс йылына 0,8 -2 миллиметр диаметрлы 4200 тонна баҡыр сым һәм 3660 тонна өс миллиметр диаметрлы асыҡ иретеп йәбештереү сымы етештереү ҡеүәтенә эйә. Иретеп йәбештереү сымы төҙөлөштә, энергетикала, автомобиль, нефть һәм газ сәнәғәтендә файҙаланыла.
Яңы производствоға инвестициялар күләме 87 миллион һум тәшкил итте. Яңы ҡорамалды ебәреү һөҙөмтәһендә 50 яңы эш урыны барлыҡҡа килде.


text:
Фото:
Өфөлә йорт комитеттары рәйестәренең съезы асылды
Фото:
Республиканың туғыҙ мең ярым күп фатирлы йортында йәшәүселәр йорт комитеттары ярҙамында идара итеүсе компаниялар һәм ресурстар менән тәьмин итеүселәр алдында үҙ мәнфәғәттәрен яҡлай ала. «Башҡортостандың йорт комитеттары союзы» йәмәғәт хәрәкәтен формалаштырыу аҙағына яҡынлаша. Бөгөн Өфөлә күп фатирлы йорттарҙың совет рәйестәренең үҙенсәлекле съезы асылды.
Иҫегеҙгә төшөрәбеҙ, был проект июндә, РФ Торлаҡ кодексына төҙәтмәләр индерелгән ваҡытта булдырылды. Улар йорт комитеттарын булдырыу мөмкинлеген бирҙе. Йорт комитеттары рәйестәренә кодекста ҡаралған хоҡуҡтар бирелде.
— Был, граждандар йәмғиәтенең ҙур армияһын булдырып, торлаҡ-коммуналь хужалыҡ өлкәһен контроль аҫтына алыу мөмкинлеген бирҙе, — тине йорт комитеттары йәмәғәт хәрәкәте етәксеһе Арсен Нурйәнов.
Ике ай эсендә 9,5 мең йорт комитеты булдырылды, ә республикала йәмғеһе 12 377 күп фатирлы йорт бар. Һәр күп фатирлы йортта йыйылыштар ойошторолдо, урындарҙа уҡыуҙар үткәрелде. Йорт комитеттарының эшмәкәрлеген еңеләйтеү маҡсатында өс методик ҡулланма булдырылды. Был эшкә барлыҡ торлаҡ-коммуналь хужалыҡ белгестәре һәм юристар йәлеп ителде.
Йорт комитеттары рәйестәре күп хоҡуҡтарға эйә. Улар идара итеүсе компаниялар менән килешеүҙәр төҙөй ала, судтарҙа йортта йәшәүселәрҙең позицияларын яҡлай ала, ремонт эштәрен башҡарыу тураһында акттарға ҡул ҡуя ала.
— Йәмғиәттең әүҙем ҡатнашлығында ғына өлкәләге үҙгәрештәргә ирешеп була, — тине конференцияла торлаҡ-коммуналь хужалыҡ министры Ирек Ялалов.
Ул республика халҡының тормошон яҡшыртыуға йүнәлтелгән эштәр хаҡында һөйләне. Шулай уҡ хәл итәһе мәсьәләләр тураһында ла әйтте. Уларҙы хәл итеүгә йорт комитеттары үҙ өлөшөн индерә ала. Мәҫәлән, ихаталарҙы төҙөкләндереү. Быйыл был маҡсаттарға 900 миллион һум йүнәлтелде, 1200 тирәһе ихата төҙөкләндерелде. Әммә машиналар ҡуйыу урындарына һәм йорт алды юлдарына асфальт түшәү барыһын да ҡәнәғәтләндермәне. Күптәр газондарҙың һәм сәскә түтәлдәренең күберәк булыуын теләй. Был хәлде йорт комитеттары асыҡлай алыр ине.
«Берҙәм Рәсәй» партияһынан проект координаторы, Башҡортостандың Дәүләт Йыйылышы – Ҡоролтай депутаты Елена Родина билдәләүенсә, йорт комитеттары йөҙөндә республика халҡының йәшәү сифаты өсөн көрәшеүселәр армияһы барлыҡҡа килде. Хәрәкәттең ҙур потенциалы бар, тип иҫәпләй ул.


text:
Иң яҡшы шәжәрә төҙөүгә республика конкурсы еңеүселәре билдәләнде
Мостай Кәрим исемендәге БР Милли йәштәр театры сәхнәһендә бөгөн Шәжәрәне иң яҡшы төҙөүгә республика конкурсы еңеүселәрен бүләкләү тантанаһы үтте.
Конкурс БР Мәҙәниәт һәм милли сәйәсәт министрлығы һәм Республика халыҡ ижады үҙәге тарафынан ойошторолдо. Конкурсҡа йомғаҡ биш номинацияла яһалды. «Шәжәрәне тәфсирле, ентекле өйрәнгән өсөн» номинацияһында беренсе урынды Баймаҡ районынан Бикмәтовтар ғаиләһе яуланы. «Иң тәрән тамырҙар менән шәжәрә өсөн» номинацияһында беренсе урын Ауырғазы районының Мораҙым ауылы халҡына аҫаба башҡорттар шәжәрәһе өсөн бирелде. «Шәжәрәне өйрәнеү һәм төҙөү барышында фәнни табыш өсөн» номинацияһында Ауырғазы районынан Мәғсүм Йәғәфәров менән Мөҙәрис Сафин еңеүселәр булды. «Шәжәрә төҙөгәндә оригиналлек һәм ижади ҡараш өсөн» номинацияһында беренсе урынды Дыуан районынан Алексей Осипов алды. Ахыр килеп, «Шәжәрә төҙөгәндә ғаилә ҡомартҡыларын файҙаланған өсөн» номинацияһында Әбйәлил районынан Азия Ниязова менән Илмира Мирхәйҙәрова иң яҡшылар булды.
Конкурсты ойоштороусылар үҙ номинацияларында икенсе һәм өсөнсө урындарҙы яулаған призерҙарҙы ла һәм тағы конкурстың 14 дипломантын билдәләне.
Үҙ шәжәрәңде өйрәнеү республикабыҙ халҡы араһында йылдан-йыл ҙурыраҡ популярлыҡ яулай бара. Башҡортостандың күп ҡалаларында һәм ауылдарында шәжәрә байрамдары ойошторола һәм быуындар күсәгилешлеген һаҡлауға, уртаҡ йолалар нигеҙендә ғаилә мөнәсәбәттәрен нығытыуға, үҙ ырыуыңдың, халҡыңдың һәм тыуған яғыңдың тарихын өйрәнеүгә йүнәлтелгән изге традицияға әүерелде. Хәҙер йәштәр араһында ла үҙ шәжәрәһе менән ҡыҙыҡһыныусылар йылдан-йыл арта бара.


text:
Башҡортостанда ауыл хужалығы продукцияһын етештереү кәмей
Быйылғы йылдың ике айында Башҡортостанда ауыл хужалығы тауарҙарын етештереү уҙған йыл менән сағыштырғанда бер аҙ кәмене. Ҡоролоҡ эҙемтәләре һиҙелә. Башҡортостанстат мәғлүмәттәренә ярашлы, ғинуар-февралдә республикала һуғымға тереләй ауырлыҡта 51,1 мең тонна мал һәм ҡош-ҡорт үрсетелгән. Был уҙған йыл кимәленә ҡарата 81,1%. Шул уҡ мәлдә етештерелгән иттең яртыһынан ашыуы шәхси хужалыҡтарға тура килә — 31,3 мең тонна. Ауыл хужалығы предприятиеларында – 17,9 мең тонна, былтырғы кимәлгә ҡарата был 97% тәшкил итә.
Һөт тә республикала йыл башынан алып аҙыраҡ һауылған. Ике айҙа 206,6 мең тонна – уҙған йылдағы кимәлгә ҡарата 25 процентҡа тиерлек кәмерәк.
Йомортҡа етештереү ҙә бер аҙ кәмегән — 5,7 процентҡа. Ике айҙа республика тауыҡтары йәмғеһе 164,6 миллион дана йомортҡа һалған.


text:
Дмитрий Мезенцев: «Ошо көндәрҙә Өфө донъяның сәйәси картаһында донъяуи ваҡиғаларҙың баш ҡалаһы буласаҡ»
ӨФӨ, 2015 йыл, 7 июль. /«Башинформ» мәғлүмәт агентлығы, Сергей Захаров/.
«Ошо көндәрҙә Өфө донъяның сәйәси картаһында донъяуи ваҡиғаларҙың баш ҡалаһы буласаҡ», — тип белдерҙе Өфөгә халыҡ-ара саммиттарҙа ҡатнашыу өсөн килгән Шанхай хеҙмәттәшлек ойошмаһының генераль секретары Дмитрий Мезенцев.
7 июлдә Башҡортостан Башлығы Рөстәм Хәмитов Республика йортонда Шанхай хеҙмәттәшлек ойошмаһының генераль секретары менән эш осрашыуы үткәрҙе.
«Мин Рәсәй рәйеслегендәге команда менән бергә ШОС һәм БРИКС саммиттарына этаплы әҙерлекте тәьмин итеүсе Башҡортостан Башлығына, Хөкүмәткә, республика командаһына рәхмәт белдерәм. Кисә беҙ Рәсәй ойоштороу комитетының яуаплы секретары, Рәсәй Президенты кәңәшсеһе Антон Анатольевич Кобяков, уның коллегалары, Башҡортостан Хөкүмәте вәкилдәре менән Конгресс-холдың бөтә биналарын, матбуғат үҙәген ҡарап сыҡтыҡ. Бик ҙур эш башҡарылған. Бер-ике көн, ике аҙна ҡалғас бер ниндәй ҙә эштәрҙең булмауы бик мөһим. Бер нисә ай элек Рөстәм Зәки улы Өфөнөң саммиттарға әҙер булыуы хаҡында һөйләгәйне. Был эҙмә-эҙлекле, өс йылға яҡын алып барылған эшкә иң яҡшы дәлил булып тора. Был бөтә ойоштороу, технологик һәм техник мәсьәләләрҙең ҡаршылыҡһыҙ хәл ителәсәге хаҡында һөйләй. Беҙ дәүләт башлыҡтары ойоштороу кимәле, Өфө ҡалаһы, һауа торошо, ошо тәбиғәт күренештәре менән ҡәнәғәт ҡалыр, тип иҫәп тотабыҙ», — тине Дмитрий Мезенцев журналистар менән осрашыуҙа.
Рөстәм Хәмитов фекеренсә, «Шанхай хеҙмәттәшлек ойошмаһы саммитының эске йөкмәткеһе донъя берләшмәләре һәм илдәребеҙ өсөн әһәмиәтле буласаҡ». «Һис шикһеҙ, әҙерлек өсөн яуаплылыҡ тоябыҙ, сөнки Рәсәй Федерацияһын күрһәтәбеҙ. Хәҙер беҙ илдең намыҫын яҡлайбыҙ, үҙебеҙҙе яҡшы яҡтан күрһәтергә тырышабыҙ», — тип билдәләне республика Башлығы.